title: Suomen ilmavoimien hävittäjähankinnat

text: Puolustusministeriö sai Suomen hallitukselta joulukuussa 1988 valtuudet aloittaa uuden hävittäjän hankintavalmistelut. Aluksi oli tarkoitus hankkia Neuvostoliitosta 20 MiG-29-hävittäjää korvaamaan vanhentuneet MiG-21bis-hävittäjät ja lännestä 40 konetta korvaamaan Saab 35 Drakenit. Maaliskuussa 1990 lähetettiin tarjouspyynnöt koskien Dassault Mirage 2000, General Dynamics F-16 ja Saab 39 Gripen -hävittäjiä. MiG-29-hävittäjästä ei tehty tarjouspyyntöä ja se putosi pois ehdokkaiden joukosta marraskuuhun 1990 mennessä. McDonnel Douglas F/A-18 Hornet liittyi tarjouskilpailuun vasta huhtikuussa 1991.


title: Suomen ilmavoimien hävittäjähankinnat

text: Keväällä 1992 lennettyjen koelentojen jälkeen päädyttiin F/A-18 Hornetiin, jonka hankintapäätös julkistettiin saman vuoden toukokuussa. Koneita päätettiin hankkia 57 yksipaikkaista C- ja 7 kaksipaikkaista D-versiota. Ensimmäiset kaksipaikkaiset D-versiot saatiin Suomeen marraskuussa 1995. Kaksipaikkaiset lennettiin Yhdysvalloista ja yksipaikkaiset C-versiot koottiin Kuorevedellä vuosina 1996–2000.


title: Suomen ilmavoimien hävittäjähankinnat

text: Hornetit ovat kaikkien lennostojen käytössä. Marraskuussa 2001 kaksi Satakunnan lennoston Hornetia (HN-413 ja HN-430) törmäsivät ilmassa yhteen. HN-430 tuhoutui ja HN-413 vaurioitui pahoin. HN-413 korjattiin kaksipaikkaiseksi D-versioksi vuosina 2006–2009. Tosin kyseinen kone tuhoutui maahansyöksyssä koelennolla, alkuvuodesta 2010. Toukokuussa 2006 kaksi Karjalan lennoston Hornetia (HN-415 ja HN-438) törmäsivät yhteen ilmassa ja vaurioituivat.


title: Suomen ilmavoimien hävittäjähankinnat

text: Puolustusvoimien logistiikkalaitos lähetti huhtikuussa 2016 Hornetin seuraajahankintaa (HX-hävittäjähanke) koskevan tietopyynnön neljän valtion hallituksille, jotka välittivät sen edelleen maansa ilmailuteollisuudelle. Tietopyyntöön saatiin vastaukset viideltä lentokonevalmistajalta marraskuussa 2016. Tarjouspyyntö Hornetin seuraajasta lähetetään keväällä 2018 viidelle lentokonevalmistajalle.


title: Kaku Yamanaka

text: Kaku Yamanaka (; 11. joulukuuta 1894 – 5. huhtikuuta 2008) oli pitkäikäinen henkilö. Kuollessaan 113-vuotiaana hän oli maailman kuudenneksi iäkkäin ihminen. Japanin vanhin hänestä oli tullut Tsuneyo Toyonagan kuoltua 22. helmikuuta 2008.


title: Kaku Yamanaka

text: Vanhus asui vuodesta 1992 hoitokodissa Yatomissa, Aichin prefektuurissa.


title: Tsuneyo Toyonaga

text: Tsuneyo Toyonaga (; 21. toukokuuta 1894 – 22. helmikuuta 2008) oli pitkäikäisyydestään tunnettu japanilainen. Hän oli kuollessaan 113-vuotias.


title: Tsuneyo Toyonaga

text: Tsuneyo Toyonagasta tuli maailman viidenneksi vanhin elävä ihminen Bertha Fryn kuoltua 14. marraskuuta 2007. Hänen kuoltuaan vanhimmaksi japanilaiseksi vahvistettiin Kaku Yamanaka.


title: Sahlene

text: Anna Cecilia Sahlin, myös Sahlene, Anna Sahlin ja Anna Sahlene (s. 11. toukokuuta 1976 Söderhamn) on ruotsalainen laulaja.


title: Sahlene

text: Hän aloitti uransa 11-vuotiaana TV-sarjassa "Melukylän lapset" ja seitsemän vuotta myöhemmin hän muutti Tukholmaan, jossa aloitti musiikkiuransa. Hän aloitti laulamisen bändissä Rhythm Avenue. Hänen ensimmäinen soolonsa "The Little Voice" julkaistiin vuonna 2000. Sahlene on edustanut Viroa Eurovision laulukilpailussa vuonna 2002 laululla "Runaway", joka saavutti suuren suosion Ruotsissa, Baltian maissa ja jopa Sveitsissä saakka. Sahlene osallistui euroviisuihin jo aiemmin, tosin taustalaulajana Maltan Claudette Pacen esityksessä "Desire" vuonna 2000. Hän osallistui Ruotsin euroviisukarsintaan Melodifestivalen vuonna 2006 laululla "This Woman", mutta putosi ensimmäisessä semifinaalissa. Hän on toiminut Viron pisteidenlukijana Eurovision laulukilpailussa 2008.


title: April (suomalainen yhtye)

text: April on suomalainen alternative metal -yhtye. Yhtyeen levy-yhtiönä toimii Spinefarm.


title: James Hansen

text: Vuonna 2006 Hansen oli "Time"-lehden 100 vaikutusvaltaisimman henkilön listalla.


title: James Hansen

text: Hansenin mukaan (2006) maailmalla on kymmenen vuotta aikaa muuttaa energiankulutustaan, jottei maapallo muutu toisenlaiseksi planeetaksi. Ilmakehän hiilidioksidipitoisuus 385 ppm merkitsee Hansenin ja hänen johtamansa yhdeksänjäsenisen tutkimusryhmän mukaan sitä, että maapallon keskilämpötila tulee nousemaan kuusi astetta. Kuuden asteen keskilämpötilan nousulla olisi katastrofaaliset seuraukset ihmiskunnalle. Jotta vältyttäisiin näin suurelta lämpenemiseltä, ilmakehän hiilidioksidipitoisuus pitäisi saada laskemaan takaisin 1980-luvun lopun tasolle 350 ppm.


title: James Hansen

text: Hansenin mukaan auringonvalo on tuonut maahan energiaa 240 W/m viime vuosisatoina, nettolämpenemisen energia ihmisen ilmansaasteista on 1,8 W/m ja meriin sitoutuu energiaa 0,6-0,8 W/m.


title: James Hansen

text: Hansen varoitti vuonna 2008: "Olemme pulassa, mikäli kasvihuonepäästöjä ei lähivuosina vähennetä todella ja muuteta päättäväisesti suuntaa... Tämä on viimeinen mahdollisuutemme."


title: James Hansen

text: 23. kesäkuuta 2008 Hansen piti kongressissa puheen, jonka mukaan fossiilisen energian johtajat toimivat ihmiskuntaa ja luontoa vastaan. Jos päästöjä jatketaan nykyisellä tavalla, meren korkeus nousee yli kaksi metriä vuosisadassa ja sadoista miljoonista ihmisistä tulee ilmastopakolaisia. Turvallinen hiilidioksidipituisuus on alle 350 ppm. Nykyinen hiilidioksidipitoisuus on 385 ppm nousten 2 ppm vuosittain. Hansenin mukaan puheet lämpenemisen rajoittamisesta kahteen asteeseen johtavat tuhoon. Ilmasto-ongelman ratkaisuna olisi hiilivapaan energian nopea käyttöönotto. Hansenin mukaan fossiilista energiaa tuottavien yhtiöiden johtajat tietävät mitä ovat tekemässä ja heidät tulisi asettaa syytteeseen toiminnasta ihmiskuntaa ja luotoa vastaan.


title: James Hansen

text: Hansenin mukaan kansalaisten on otettava aloite käsiinsä, mikäli poliitikot yhä jatkavat kiistelyä keskenään: "Meidän on vaadittava uusien hiilivoimaloiden lykkäystä. Meidän on lopetettava pyrkimykset rutistaa jokainen öljypisara maalta, mereltä ja erämaista. Viimeiset öljypisarat eivät ole ratkaisu. Öljy antaa kohtuuttomat voitot lyhytnäköiselle ja omaa etua tavoittelevalle teollisuudelle, mutta ei vähennä energiariippuvuuttamme tai anna kestävää energiaratkaisua."


title: James Hansen

text: Hansen on ehdottanut teollisuudelle hiiliveroa, jonka se maksaa jokaiselle kuluttajalle, ja tuontiveroa yhteistyöhaluttomien maiden tuotteille. Demokratia toimii joskus hitaasti. Aika on vähissä. Yhdysvaltain presidentinvaalit 2008 olivat Hansenin mukaan kriittinen maapallolle.


title: Visby-luokka (korvetti)

text: Visby-luokan korvetit edustavat Ruotsin merivoimien uutta aluskalustoa. Sarjan ensimmäinen alus "HMS Visby" (K31) vuodelta 2000 on nimetty ruotsalaisen Visbyn kaupungin mukaan. Luokan neljä muuta alusta ovat valmistuneet vuosina 2003–2006. Alun perin oli tarkoitus rakentaa kuusi alusta, mutta viiden ensimmäisen kulutettua kuudenteen varatut määrärahat, jätettiin sarjan viimeinen, "HMS Uddevalla" (K36) tilaamatta.


title: Visby-luokka (korvetti)

text: Alusluokka perustuu pitkälti "HMS Smyge"-koealuksesta saatuihin kokemuksiin. Visby-luokka tilattiin vuonna 1995 ja kaksi ensimmäistä alusta saatiin operatiiviseen käyttöön vuonna 2009. Tarkoitus oli kehittää erikseen alustyypit sekä pinta- että sukellusveneentorjuntaan, mutta määrärahaleikkausten vuoksi päädyttiin yhteen tyyppiin.


title: Visby-luokka (korvetti)

text: Visby-luokan korvettien suunnittelussa keskityttiin erityisesti häiveteknologian tarjoamiin mahdollisuuksiin. Niiden rungon muotoilun ja pintamateriaalina käytetyn hiilikuidun ansiosta tutkaheijastus on minimoitu. Tämä tekee aluksista viholliselle vaikeammin havaittavan. Myös aluksen lämpösäteilyn- ja melunlähteet on häivytetty. Sandwich-rakenteisen rungon sisin osa on PVC-muovia ja se on laminoitu hiilikuidulla ja vinyylillä.


title: Visby-luokka (korvetti)

text: Luokan kaikki alukset on valmistanut Kockums AB:n telakka Malmössä. Sarja tilattiin vuonna 1995. Visby -luokan edeltäjiä ovat Göteborg -luokan korvetit jotka valmistuivat vuosina 1990–1993.


title: Visby-luokka (korvetti)

text: Aluksen pääaseina ovat kahdeksan RBS15 MkII -meritorjuntaohjusta, joiden kantama on yli 70 km. Pinta-aluksia vastaan ja ilmatorjuntaan on käytössä 57 mm Bofors-yleistykki. Sen tulinopeus on yli 200 laukausta minuutissa ja maksimikantama pintamaaliin 17 000 metriä. Tehokas ampumaetäisyys ilmamaaliin on 6 000 metriä. Sen putki on ampumisen jälkeen mahdollista sulauttaa tykkitorniin tutkaheijastuksen vähentämiseksi. Ohjusilmatorjunnassa oli tarkoitus käyttää kahdeksaa pystysuoraan laukaistavaa Umkhonto-ohjusta, mutta vuonna 2008 tehdyn päätöksen mukaan ne jätettiin kustannussyistä asentamatta. Alukset on tarkoitus varustaa myös Saabin valmistamilla torpedoilla.


title: Visby-luokka (korvetti)

text: Aluksien propulsiolaitteina on kaksi vesisuihkuvetolaitetta, jotka saavat voimansa neljästä kaasuturbiinista ja kahdesta dieselmoottorista. Järjestelmän ansiosta alukset ovat erittäin ketteriä liikkeissään. Niiden toimintamatka 15 solmun nopeudella on 4260 kilometriä.


title: Visby-luokka (korvetti)

text: Aluksista kaksi ensimmäistä tilattiin 17. lokakuuta 1995. Kaksi seuraavaa 17. joulukuuta 1996 ja viimeiset kaksi 31. elokuuta 1999. "HMS Uddevallan" tilaus peruutettiin lokakuussa 2001.


title: FA Community Shield 2008

text: FA Community Shield 2008 oli 10. elokuuta 2008 pelattu jalkapallo-ottelu edellisen valioliigakauden liigamestarin Manchester Unitedin ja FA Cupin voittajan Portsmouthin välillä. Varsinaisen peliajan päätyttyä maalittomaan tasapeliin ottelussa ei pelattu jatkoaikaa vaan mentiin suoraan rangaistuspotkukilpailuun, jonka Manchester United voitti 3–1.


title: Worldwatch-instituutti

text: Worldwatch-instituutti on voittoa tavoittelematon riippumaton ympäristöjärjestö. Se edistää luonnonvaroihin ja ympäristöongelmiin liittyvää tietoa ja tiedon jakelua. Worldwatch-instituutin perusti vuonna 1974 Lester Brown. Christopher Flavin on instituutin johtaja vuodesta 2000.


title: Worldwatch-instituutti

text: Worldwatch-instituutti julkaisee vuosittain Maailman tila -kirjan, jonka toimittaa suomeksi Gaudeamus.


title: Worldwatch-instituutti

text: Renewable Energy Network for the 21st Century (REN21) on uusiutuvan energian verkosto, johon kuuluu hallituksia, organisaatioita ja muita asianosaisia. Se pyrkii edistämään uusiutuvaa energiaa ja alan liiketoimintaa. REN21 perustettiin uusiutuvan energian kansainvälisessä kokouksessa Bonnissa vuonna 2004 ja virallisesti aloitti toiminnan Kööpenhaminassa kesäkuussa 2005. Vuosittaiseen REN21-julkaisun "Global Status Report of Renewables" kokoavat Worldwatch-instituutti ja Deutsche Gesellschaft für Technische Zusammenarbeit (GTZ) GmbH.


Renewable Energy Network for the 21st Century (REN21) on uusiutuvan energian verkosto, johon kuuluu hallituksia, organisaatioita ja muita asianosaisia. Se pyrkii edistämään uusiutuvaa energiaa ja alan liiketoimintaa. REN21 perustettiin uusiutuvan energian kansainvälisessä kokouksessa Bonnissa vuonna 2004 ja virallisesti aloitti toiminnan Kööpenhaminassa kesäkuussa 2005. Vuosittaiseen REN21-julkaisun "Global Status Report of Renewables" kokoavat Worldwatch instituutti ja Deutsche Gesellschaft für Technische Zusammenarbeit (GTZ) GmbH.


title: Petri Kekki

text: Petri Kekki (s. 4. toukokuuta 1966 Helsinki) on suomalainen shakinpelaaja. Kekki oppi shakin säännöt jo kaksi- tai kolmivuotiaana ja liittyi ensimmäistä kertaa shakkikerhoon 6-vuotiaana. Hän voitti ala-asteiden helsinginmestaruuden jo päiväkoti-ikäisenä. Shakista Kekin sai innostumaan hänen isoveljensä. Kekin menestykseen kuuluu helsinginmestaruus vuodelta 1999, nopean shakin suomenmestaruus vuodelta 2001 ja nuorten suomenmestaruus vuodelta 1985. Kekille myönnettiin kansainvälisen mestarin arvonimi vuonna 2007. Innoittajikseen Kekki on kertonut muun muassa Viktor Kortšnoin, Veselin Topalovin, Vasili Ivantšukin ja Magnus Carlsenin.


title: Petri Kekki

text: Nykyisin Kekki työskentelee kehityspäällikkönä IT-yrityksessä.


title: Modocin piirikunta

text: Modocin piirikunta sijaitsee Pohjois-Kaliforniassa Oregonin ja Nevadan rajalla. Piirikunnassa asui vuoden 2010 väestönlaskennassa 9 686 ihmistä. Piirikunnan nimi tulee sitä asuttaneista modocien intiaaniheimosta.


title: Modocin piirikunta

text: Piirikunta perustettiin 17. helmikuuta 1874. Eurooppalaiset alkoivat asuttaa piirikuntaa 1870-luvulla ja tämä johti konflikteihin alkuperäisväestön kanssa. Välikohtaukset johtivat lopulta modoc-sotaan. Toisen maailmansodan aikana alueella oli japanilaissiirtolaisille tarkoitettu internointileiri lähellä Tulejärveä.


title: Modocin piirikunta

text: Modocin piirikunta on 10 887 km² kokoinen ja väestön tiheys on 1 henkilö/km². Alueen pohjoisosa on tuliperäistä seutua ja siellä sijaitsee 4 000 km² laajuinen Modocin kansallismetsä. Koillisosassa sijaitsee Medicine Laken tulivuori. Itäosissa sijaitsee Warner-vuoristo. Piirikunnan suurin kaupunki on hallinnollinen keskus Alturas. Alueen läpi virtaa Pit-joki.


title: Modocin piirikunta

text: Alueen 9 500 asukkaasta 85 % oli valkoisia, 0,70 % mustia, 4,20 % alkuperäisväestöä, 0,60 % aasialaisia ja 5,69 % muita etnisiä ryhmiä. Modocin piirikunta on Kalifornian piirikunnista köyhin, kun lasketaan asukkaiden vuositulot (Modocin piirikunnassa ne olivat keskimäärin 17 285 dollaria, kun esimerkiksi San Franciscossa vastaava luku oli 34 556 dollaria.


title: Modocin piirikunta

text: Modocin piirikunta on vanhastaan republikaaninen presidentin ja kongressin vaaleissa. Demokraattien viime voitosta piirikunnassa on aikaa yli 40 vuotta, silloin Lyndon Johnson äänestettiin voittoon prosentein 58,7–41,3.


title: John Turturro

text: John Turturro (s. 28. helmikuuta 1957 Brooklyn, New York, Yhdysvallat) on yhdysvaltalainen näyttelijä, elokuvaohjaaja ja -käsikirjoittaja. Hänet tunnetaan muun muassa elokuvista "Salainen ikkuna" ("Secret Window"), "Fear X", "Kun esirippu sulkeutuu" ("Illuminata"), "Mac", "Barton Fink" ja "Quiz Show – tupla ja kuitti". Hän on myös vieraillut sarjassa "Monk". Turturro sai parhaan näyttelijän palkinnon Cannesin elokuvajuhlilla 1991 pääroolista Coenin veljesten elokuvassa "Barton Fink".


title: John Turturro

text: Turturro on ohjannut elokuvat "Mac" (1992), "Häivähdys paratiisista" (1998), "Romance & Cigarettes" (2005) ja "Fading Gigolo" (2013). Vuonna 2010 hän ohjasi napolilaisesta musiikista dokumenttielokuvan nimeltä "Passione".


title: John Turturro

text: Turturro opiskeli State University of New York at New Paltzissa ja Yale Drama Schoolissa. Hän teki elokuvadebyyttinsä avustajana elokuvassa "Kuin raivo härkä" (1980).


title: John Turturro

text: Turturro on amerikanitalialaista syntyperää. Hän on naimisissa Katherine Borowitzin kanssa, ja heillä on kaksi lasta, vuosina 1990 ja 2000 syntyneet pojat. Hänen toinen veljensä on näyttelijä Nicholas Turturro.


title: Varpuset (elokuva)

text: Varpuset on suomalainen TV-elokuva.


title: Varpuset (elokuva)

text: Varpuset on balladinomainen elokuva kahdesta sisaresta, joista toinen on alkoholisti. Sisarukset eivät ole olleet tekemisissä toistensa kanssa enää vuosiin. Anja elää Berliinissä poikansa kanssa, Ella liikkuu Helsingissä juoppojengeissä. Äidin kuolema vetää sisaret taas yhteen. Elokuva sai ensi-iltansa YLE TV1:n Kotikatsomossa 26. joulukuuta 2005.Vuoden 2005 Venla-gaalassa Varpuset oli ehdolla parhaaksi tv-elokuvaksi. Miitta Sorvali oli ehdolla parhaaksi naisnäyttelijäksi Anja Müllerin roolista.


title: Tyydyttymätön rasvahappo

text: Tyydyttymätön rasvahappo on rasvahappo, jossa on yksi tai useampia kaksoissidoksia rasvahappoketjussa. Rasvahappo on kertatyydyttämätön jos se sisältää yhden kaksoissidoksen, ja monityydyttymätön, jos se sisältää useamman kaksoissidoksen. Yleensä kaksoissidokset ovat cis-muodossa ja rasvahappoja, jotka sisältävät trans-muodossa olevan kaksoissidoksen sanotaan transrasvahapoiksi.


title: Tyydyttymätön rasvahappo

text:
Omega-3-rasvahappohin kuuluvat alfalinoleenihappo (ALA), jota saa esimerkiksi pellavansiemen-, hamppu- tai rypsiöljystä sekä saksanpähkinöistä
- sekä kalasta tai kalaöljystä saatavat eikosapentaeenihappo (EPA), dokosaheksaeenihappo (DHA), ja eikosatetraeenihappo (ETA). Myös stearidonihappo (SDA) on omega-3 rasvahappo. Kasviöljyistä saatavasta ALAsta osa muuttuu ihmisen elimistössä EPAksi.


title: Tyydyttymätön rasvahappo

text: Omega-6-rasvahappoperheeseen kuuluvat pähkinöistä, kasviöljyistä ja vihanneksista saatava linolihappo (LA) ja lihasta, maitotuotteista ja äyriäisistä saatava arakidonihappo (AA). Omega-6 perheeseen kuuluvat myös dihomogammalinoleenihappo (DGLA) sekä gammalinoleenihappo (GLA), joita ei esiinny normaalissa ravinnossa, mutta niitä syntyy ihmisen elimistössä linolihaposta. Dihomogammalinoleenihappoa ja gammalinoleenihappoa löytyy mm. äidinmaidosta. Gammalinoleenihappoa ei sellaisenaan ole tavallisimmin käytetyissä kasviöljyissä lainkaan, mutta sitä on joissakin kasvikunnan tuoteeissa kuten helokin- ja mustaherukan siemenissä.


title: Tyydyttymätön rasvahappo

text: Linolihappo muuttuu kehossa delta-6-desaturaasi-entsyymin vaikutuksesta gammalinoleenihapoksi ja edelleen elongaasi-entsyymin avulla dihomogammalinoleenihapoksi. Mikäli delta-6-desaturaasi-entsyymin toiminta on esimerkiksi sairauksien, infektioiden tai vanhenemisen vuoksi estynyt tai puutteellista, on ravinnon täydentäminen gammalinoleenihapolla tarpeellista. Gammalinoleenihappoa esiintyy erityisesti Suomessa jalostetun Finola-kuituhampun siemenöljyssä.


title: Tyydyttymätön rasvahappo

text: Edellä käsiteltyjen rasvahappojen lisäksi tyydyttymätön kaksoissidos voi sijaita myös muissa kohdin hiilivetjyketjua. Esimerkkejä ovat


title: Tyydyttymätön rasvahappo

text: Voi ja monet muut eläinrasvat sisältävät mm. konjugoitua linolihappoa (CLA), jota ei luokitella omega-rasvahapoksi.


title: Hurt (albumi)

text:
Hurt on saman nimisen yhtyeen eponyymi esikoisalbumi. Albumi on tehty omakustanteena, ja sen äänimaailma on viimeistelemätöntä.
"Unkind" on levyn ainoa kappale, joka on äänitetty studiossa, Shendoahin yliopistossa Iowassa. Loput kappaleista on nauhoitettu
ja sovitettu "makuuhuonestudiossa" Culpeperissä, Virginiassa. "Unkind" on myös ainoa tämän levyn aikoihin Yhdysvaltojen paikalliseen radiosoittoon ikinä päässyt kappale.


title: Hurt (albumi)

text: Albumi on erittäin harvinainen, sitä on maailmalla vain noin 800–1200 kappaletta.


title: Dolinsk

text: Dolinsk () on hieman yli kymmenentuhannen asukkaan kaupunki Sahalinin saarella Venäjän kaukoidässä. Kaupunki sijaitsee saaren kaakkoisosassa laaksossa. Saman laakson eteläpäässä, noin 45 kilometrin päässä sijaitsee myös Sahalinin alueen pääkaupunki Južno-Sahalinsk. Dolinsk on oman "Dolinskin kaupunkipiirinsä" ainut kaupunki. Vuonna 2010 kaupungin asukasluku oli 12 200, koko kaupunkipiirin 25 899 (mukana maaseutuväestöä).


title: Dolinsk

text: Nykyisen kaupungin alueelle perustivat venäläiset Galkino-Vrasskojen () kylän vuonna 1884. Paikalla oli jo aiemmin ollut pienimuotoista ainuasutusta, joka tunnettiin nimellä Siantša. Vuonna 1905 kylä siirtyi Venäjän-Japanin sodan ja Portsmouthin rauhansopimuksen seurauksena Japanin keisarikunnan haltuun. Japanin vallan alla asutus kehittyi kaupungiksi ja sai nimen Ochiai (, venäläisittäin Отиай), joka on luultavasti muunnos japanin "laaksoa" tarkoittavasta sanasta. 1945 kaupunki palautui Neuvostoliiton omistukseen ja nimettiin Dolinskiksi (venäjän sanasta долина, laakso) vuotta myöhemmin.


title: Dolinsk

text: "Merkinnät": * väestönlaskenta ** väestönlaskenta (pyöristetty)


title: Dolinsk

text: Kaupungista luoteeseen sijaitsee rannikolla vesilintujen suojelualue.


title: Dolinsk

text: Dolinskissa toimii joitain puuteollisuusalan yrityksiä sekä konepajoja. Kaupunkipiirin alueella louhitaan kivihiiltä, ja myös kalastuksella ja kalan jatkojalostuksella on oma asemansa muiden elinkeinojen joukossa.


title: Anton Graff

text: Anton Graff (18. marraskuuta 1736 Winterthur, Sveitsi – 22. kesäkuuta 1813 Dresden, Saksin kuningaskunta) oli alun perin sveitsiläinen taidemaalari. Hänet muistetaan lukuisten tunnettujen henkilöiden muotokuvista.


title: Anton Graff

text: Graff työskenteli 1760-luvulta saakka Dresdenissä, Saksissa.


title: Niko – Lentäjän poika

text: Niko – Lentäjän poika on suomalais-tanskalais-irlantilais-saksalaisena yhteistyönä valmistunut tietokoneanimaatioelokuva, joka sai ensi-iltansa 10. lokakuuta 2008.


title: Niko – Lentäjän poika

text: "Niko – Lentäjän poika" oli vuoteen 2009 mennessä kaikkien aikojen katsotuin suomalainen elokuva: kolme miljoonaa katsojaa 23 maassa.


title: Niko – Lentäjän poika

text: Niko-niminen pieni poropoika uskoo isänsä olevan yksi Joulupukin Lentojoukkojen lentävistä poroista, vaikkei ole koskaan isäänsä nähnyt. Hänen unelmansa on tulla ihailemansa isänsä kaltaiseksi lentäväksi poroksi korkeanpaikankammosta huolimatta, mutta kotilauma ei hyväksy Nikon unelmaa. Nikon ainoa tuki ja apu on iäkäs ja kömpelö liito-orava Julius, joka pitää pientä poroa omana poikanaan.


title: Niko – Lentäjän poika

text: Vastoin porolauman sääntöjä Niko käy omissa lentoharjoituksissa Kotilaaksonsa ulkopuolella, koska haluaa välttää muiden pilkan. Nikon harjoitellessa lentämistä pahamaineisen Mustan Suden johtama lauma näkee poropojan ja seuraa tätä porolauman luo. Porojen on paettava Kotilaaksosta erämaahan. Syyllisyyttä tunteva Niko jättää lauman etsiäkseen isänsä ja tullakseen hänen kaltaisekseen sankariksi. Niko saa avukseen Juliuksen ja Wilma-lumikon ja he suuntaavat kohti Korvatunturia.


title: Niko – Lentäjän poika

text: Marraskuun lopulla 2009 Niko oli kerännyt maailmanlaajuisesti yli kaksi miljoonaa teatterikatsojaa. Yksistään Saksassa elokuvan oli käynyt katsomassa 400 000 ihmistä.


title: Niko – Lentäjän poika

text: Elokuvan levitysoikeudet myytiin yli sataan maahan, esimerkiksi kaikkiin englanninkielisiin maihin sekä useisiin Euroopan, Itä-Aasian ja Latinalaisen Amerikan maihin. Vuoden 2012 joulukuuhun mennessä elokuvan kerrottiin keränneen kolmisen miljoonaa katsojaa kansainvälisesti. DVD- ja Blue Ray -versioita elokuvasta oli tuolloin myyty Suomessa noin 150 000 kappaletta.


title: Niko – Lentäjän poika

text: Lokakuussa 2012 sai ensi-iltansa jatko-osa "Niko 2".


title: Niko – Lentäjän poika

text: Helmikuussa 2009 Niko voitti kaksi Jussi-palkintoa: paras elokuva ja paras käsikirjoitus. Se oli myös ehdolla parhaasta ohjauksesta.


title: Niko – Lentäjän poika

text: Alankomaalaisessa Cinekid lasten- ja nuortenelokuvafestivaalilla vuonna 2008 elokuva sai juryn palkinnon ja yleisön palkinnon.


title: Niko – Lentäjän poika

text: Elokuva oli ehdolla myös vuoden 2009 European Film Awardseissa.


title: Kylmäpihlajan majakka

text: Kylmäpihlajan majakka on vuonna 1953 valmistunut majakka- ja luotsiasema. Se sijaitsee Rauman edustalla Kylmäpihlajan saarella, joka on uloin Rauman edustan isoista saarista. Majakan ovat suunnitelleet Rakennushallituksen arkkitehdit Antero Pernaja ja Kaarina Tamminen. Majakka on edelleen toiminnassa.


title: Kylmäpihlajan majakka

text: Majakan rakennusmateriaalina on käytetty betonia ja tiiltä. Majakka on muodoltaan jykevä nelikulmainen rakennus, jonka huippu kohoaa 31 metriä perustansa yläpuolelle. Sen tornissa on 12 kerrosta ja 104 porrasaskelmaa. Tornissa ja kaksikerroksisessa siipirakennuksessa oli asuintilat 12 luotsille, kahdeksalle kutterinhoitajalle ja kahdelle majakkamiehelle. Myöhemmin majakkasaarelle on vedetty vesijohto mantereelta.


title: Kylmäpihlajan majakka

text: Majakan valo- ja radiolaitteisto sekä nautofoni saivat virtansa suurista dieselgeneraattoreista. Ennen majakan nautofonin ääni kantautui 50 kilometrin päähän ja 1,26 miljoonan kandelan tehoinen valo kantoi 27 meripeninkulman päähän, mutta sittemmin valon kantomatkaa pudotettiin 1988 peruskorjauksen yhteydessä 15 meripeninkulmaan ja nautofonikin on vaiennut jo vuosia sitten.


title: Kylmäpihlajan majakka

text: Majakka kunnostettiin vuonna 1988.


title: Kylmäpihlajan majakka

text: Majakan peruskorjaus ulkoa valmistui vuonna 2010, ja Suomen Majakkaseura palkitsi Rauman kaupungin Vuoden loistavin teko -palkinnolla.


title: Kylmäpihlajan majakka

text: Majakalla on myös mahdollista yöpyä kahden hengen huoneissa.


title: Kylmäpihlajan majakka

text: Kansainväliseen majakka- ja majakkalaivaviikonloppuun Kylmäpihlajan majakalta ovat virallisena majakka-asemana osallistuneet Rauman Radiokerho kutsumerkillä OH1AK, 1998-2007 sekä 2008-2009, 2011-2012 ja 2014-2016 kutsumerkillä OH1AM. 2017 osallistui Rauman Radiokerho tapahtuman Suomen Radioamatööriliiton Suomi 100 -juhlakutsumerkillä OF100FI-1. 2018 osallistui Rauman Radiokerho ry jälleen kutsumerkillä OH1AM.


title: Mahamane Ousmane

text: Mahamane Ousmane (s. 20. tammikuuta 1950) on nigeriläinen poliitikko. Hänet valittiin Nigerin ensimmäisissä vapaissa presidentin vaaleissa maansa presidentiksi vuonna 1993. Ousmane menetti virkansa sotilasvallankaappauksessa tammikuussa 1996. Sotilasvallankaappauksen johtaja Ibrahim Baré Maïnassara julistautui Nigerin uudeksi presidentiksi. Vallankaappauksen yhteydessä Ousmane vangittiin. Hänet vapautettiin saman vuoden huhtikuussa.


title: Mahamane Ousmane

text: Presidenttikautensa jälkeen Ousmane on toiminut sekä maansa kansalliskokouksen puheenjohtajana että CDS-puolueen puheenjohtajana.


title: Mahamane Ousmane

text: Ousmane on luonut näkyvää uraa myös kansainvälisessä politiikassa. Hänet valittiin Länsi-Afrikan valtioden muodostaman Ecowasin (Economic Community Of West African States) jäsenvaltioiden parlamenttien välisen komitean puheenjohtajaksi vuonna 2003 ja uudelleen vuonna 2004. IPU:n (Inter-Parliamentary Union) ihmisoikeuksien komitean puheenjohtajaksi hänet valittiin vuonna 2004.


title: Mahamane Ousmane

text: CDS-puolue asetti Ousmanen presidenttiehdokkaakseen helmikuussa 2011. Tällä kertaa hän sai ainoastaan 8,2% annetuista äänistä eikä tullut valituksi.


title: Other Voices

text: Other Voices on The Doors -yhtyeen lokakuussa 1971 julkaistu seitsemäs studioalbumi. Se on ensimmäinen yhtyeen kahdesta albumista, jotka on tehty ilman edesmennyttä laulusolistia Jim Morrisonia. Lauluosuuksista vastaavat kosketinsoittaja Ray Manzarek ja kitaristi Robby Krieger. Albumin menestys jäi yhtyeen mittakaavassa vaatimattomaksi. yhtyeestä kertovissa lähteissä albumi jätetään usein jopa mainitsematta.A-puoli


title: Other Voices

text: B-puoli


title: Taivas sinivalkoinen (albumi)

text: Taivas sinivalkoinen on suomalaislaulaja Bablon neljäs studioalbumi. Se julkaistiin vuonna 2001. Albumi ylsi Suomen virallisen listan sijalle 21.


title: Taivas sinivalkoinen (albumi)

text: Kaikki kappaleet sovittanut Juha Björninen.


title: Kytösavun aukeilla mailla

text: Kytösavun aukeilla mailla on Eino Pietolan kirjoittama romaani. Romaanin nimi viittaa Heikki Klemetin säveltämään ja sanoittamaan samannimiseen lauluun.


title: Jääkärit, eteenpäin

text: Jääkärit, eteenpäin on Eino Pietolan kirjoittama sotaromaani. Se kertoo jännittävistä tilanteista, joihin hänen aikaisemmista kirjoistaan tutut jääkärit joutuvat. Romaani perustuu tositapahtumiin ja kuvaa suomalais-saksalaisten joukkojen suurhyökkäystä kohti Louhea marraskuussa 1941. Samojen sankareiden vaiheita on seurattu myös kirjoissa Korpisoturit, Sissipataljoona tulessa ja Pääjärven sissit.


title: Time Tunnel

text: Time Tunnel on oululainen elektronisen tanssimusiikin tapahtuma. Sitä järjestää vuosittain H.A.N.D Productions yhteistyössä Oulun musiikkivideofestivaalien kanssa. Vuonna 1994 alkunsa saanut tapahtuma on elektronisen musiikin saralla Suomen pitkäikäisin.


title: Time Tunnel

text: Vuoden 2008 Time Tunnel pidettiin elokuussa Oulun kaupunginteatterissa, ja pääesiintyjinä toimivat Atomic Hooligan ja Hexstatic Isosta-Britanniasta.


title: Boheemielämää (elokuva)

text: Boheemielämää () on Aki Kaurismäen ohjaama elokuva vuodelta 1992. Se perustuu Henri Murgerin romaaniin "Boheemielämää". Suurin osa elokuvan näyttelijäkaartista on ranskalaisia lukuun ottamatta pääosanäyttelijöitä Matti Pellonpäätä ja Kari Väänästä sekä muutamia sivuosia, joissa näytteli muiden muassa Sanna Fransman. Lisäksi Kaurismäen ystävä, yhdysvaltalainen elokuvaohjaaja Samuel Fuller esiintyi pienessä roolissa. Elokuva on omistettu Akin isän Jorma Kaurismäen muistolle.


title: Boheemielämää (elokuva)

text: Elokuvan ensiesitys oli 28. helmikuuta 1992 Berliinin elokuvajuhlilla, jossa se voitti elokuvakriitikkojen kansainvälisen liiton (FIPRESCI) palkinnon. Matti Pellonpää voitti vuoden parhaan miespääosan ja André Wilms parhaan sivuosan European Film Awardsin palkinnot 1992. Elokuva oli myös ehdolla parhaaksi elokuvaksi ja Evelyne Didi parhaan naispääosan palkinnon saajaksi. Aki Kaurismäki sai elokuvasta parhaan ohjauksen Jussi-palkinnon. Elokuvan teosta tehtiin myös dokumenttielokuva "Missä on Musette?" (Where is Musette?). Sen ohjasivat Veikko Nieminen ja Jarmo Vesteri, ja se esitettiin TV1:ssä 1992.


title: Boheemielämää (elokuva)

text: Elokuva alkaa, kun kirjailija Marcel Marx (André Wilms) saapuu kahvilaan saatuaan juuri pakit kustantajalta. Kahvilan tarjoilija tarjoutuu lukemaan Marcelin käsikirjoituksen. Marcel suostuu saadakseen kirjaan "kansan näkökulman". Seuraavana aamuna Marcel löytää häätöilmoituksen ovestaan. Hän koettaa karata ikkunan kautta, mutta isännöitsijä, herra Bernard, ehtii edelle. Bernardin apulainen lähtee saattamaan Marcelia pankkiin hakemaan rahaa kolmen kuun vuokraan. Matkalla Marcel kuitenkin huijaa poliisin pidättämään apulaisen ja hän pääsee karkuun. Samalla Marcelin entiseen asuntoon muuttaa uusi asukas, säveltäjä Schaunard (Kari Väänänen). Bernard saa sähkeen ”sotaministeriöstä”. Kirje onkin todellisuudessa Marcelilta, joka kertoo maksavansa vuokran vuoden kuluessa.


title: Boheemielämää (elokuva)

text: Marcel saapuu jälleen kahvilaan ja tapaa albanialaisen taidemaalarin Rodolfon (Matti Pellonpää), joka on asunut Ranskassa kolme vuotta. He ystävystyvät ja lähtevät Marcelin asunnolle, mutta löytävätkin sieltä Schaunardin soittamasta pianoa. Marcel hermostuu aluksi, mutta Rodolfon ehdotettua heidän kaikkien juovan viiniä yhdessä myös Schaunard ystävystyy heidän kanssaan.


title: Boheemielämää (elokuva)

text: Muutaman viikon päästä Rodolfo on maalaamassa taulua, mutta maali loppuu kesken. Hän menee pyytämään rahaa Marcelilta, mutta tämä ei laske häntä sisään, sillä hänellä on nainen sängyssä. Rodolfo menee tapaamaan toista tuttuaan ja saa tältä sormuksen pantattavaksi maalirahaa varten. Hän meneekin rock-klubille, jossa törmää Schaunardiin. He ihastuvat samaan naiseen ja Schaunard lupaa puhua tälle Rodolfon puolesta. Sen sijaan hän iskeekin tämän itse ja Rodolfo palaa kotiin. Hän törmää rappukäytävässä Mimi-nimiseen naiseen (Evelyne Didi). Hän antaa tämän nukkua asunnossaan samalla kun menee itse nukkumaan hautausmaalle taivasalle.


title: Ryssän kintereillä

text: Ryssän kintereillä on Jussi Kukkosen kirjoittama sotaromaani. Kirja poistettiin kirjakauppojen valikoimista vuosina 1944 ja 1945 valvontakomission määräyksestä ja oikeusministeriön aloitteesta.


title: Ryssän selustassa

text: Ryssän selustassa on Jussi Kukkosen kirjoittama sotaromaani. Kirja poistettiin kirjakauppojen valikoimista vuosina 1944 ja 1945 valvontakomission määräyksestä ja oikeusministeriön aloitteesta.


title: Vlado Lisjak

text: Vlado Lisjak (s. 29. huhtikuuta 1962) on kroatialainen entinen kreikkalais-roomalaisen tyylin painija. Huippuvuosinaan hän edusti kansainvälisellä tasolla Jugoslaviaa.


title: Vlado Lisjak

text: 68 kilogramman painoluokassa painineen Lisjakin paras saavutus on olympiakulta Los Angelesin olympialaisista 1984, missä hän jätti Suomen Tapio Sipilän hopealle. Ennen olympialaisia Lisjak oli parhaimmillaan ollut MM-kisoissa neljäs 1982 Katowicessa. 1983 Kiovan MM-kisoissa Lisjak oli jäänyt 17. sijalle. Välimeren kisoissa 1983 hän oli neljäs.


title: Vlado Lisjak

text: Lisjak edusti itsenäistynyttä Kroatiaa 1993 Välimeren kisoissa 74 kilogramman painoluokassa ja sijoittui viidenneksi. Seuratasolla Lisjak edusti zagrebilaista "Glumina Banka" -seuraa. Hänen valmentajanaan toimi Milan Nenadić. Lisjakilla on myös nuorempien ikäluokkien arvokisamitaleita.


title: Sergei Martynov (painija)

text: Sergei Martynov (20. huhtikuuta 1971 – 1997) oli venäläinen kreikkalais-roomalaisen tyylin painija. Hän saavutti menestystä 62 kilogramman painoluokassa 1990-luvun alkupuolella.


title: Sergei Martynov (painija)

text: Vuoden 1989 63-kiloisten juniorien Euroopan-mestari Martynovin ensimmäiset aikuisten kansainväliset arvokilpailut olivat 1991 Varnan MM-kisat, joissa hän voitti 62 kilogramman painoluokassa kultamitalin. Seuraavana vuonna Martynov voitti IVY:n edustajana Kööpenhaminan EM-kisoissa, mutta jäi Barcelonan olympialaisissa hopealle kultamitalin mentyä Turkin Akif Pirimille.


title: Sergei Martynov (painija)

text: 1993 Martynov voitti kultaa sekä Istanbulin EM-kisoissa että MM-kisoissa Tukholmassa. Seuraavana vuonna EM-kisoissa Martynov jäi 17. sijalle, mutta syksyn Tampereen MM-kisoissa voitti jälleen kultamitalin. 1995 Besanconin EM-kisoissa Martynov jäi hopealle kun puolalainen Wlodzimierz Zawadzki voitti kultaa, mutta syksyllä Prahan MM-kisoissa hän jätti Zawadzkin hopealle. Martynov voitti vielä 1996 uransa kolmannen EM-kullan, mutta jäi kahdeksannelle sijalle loppukesällä Atlantan olympialaisissa, mitkä jäivät hänen viimeisiksi arvokilpailuikseen.


title: Sergei Martynov (painija)

text: Aktiiviaikoina Martynovin mitat olivat 166 senttimetriä ja 66 kiloa. Hän oli ammatiltaan sotilas ja edusti TsSKA Moskovaa.


title: Sergei Martynov

text: Sergei Martynov on seuraavien henkilöiden nimi:


title: Urmia (järvi)

text: Urmia tai Urmiajärvi (, ) oli pitkään Iranin järvistä suurin Kaspianmeren jälkeen. Järvi on kuitenkin supistunut hyvin paljon 1980-luvun jälkeen ja järvi on vaarassa kuivua kokonaan. Maan johtoa on syytetty järveen tulevien jokien patoamisesta ja luonnonkatastrofin synnyttämisestä. Järvi on saanut nimensä sen länsipuolella sijaitsevan Urmian kaupungin mukaan.


title: Urmia (järvi)

text: Urmiajärvi sijaitsee ylänköalueella Āzārbāyjān-e Gharbīn provinssissa Iranin luoteisosassa, noin 50 kilometrin päässä Turkin rajasta. Järvi on 140 kilometriä pitkä ja 55 kilometriä leveä. Sen pinta-ala on ennen kutistumistaan ollut 5 470 neliökilometriä, siis neljänneksen Saimaata suurempi. Urmia on matala suolajärvi, jolla ei ole laskujokea. Keskisyvyys on vain seitsemän metriä ja suurin syvyys 16 metriä. Järvi sijaitsee 1 280 metrin korkeudessa merenpinnasta. Järvessä on 102 saarta.


title: Urmia (järvi)

text: Järven suolapitoisuus on noin 30 prosenttia, mikä on Kuolleenmeren tasoa ja lähes kymmenkertainen meriveteen verrattuna. Suolaisuuden takia juuri mikään kasvi tai eläin ei elä järvessä. Poikkeuksia ovat kuitenkin esimerkiksi "Artemia"-äyriäiset, jotka puolestaan ruokkivat suuria flamingo- ja pelikaaniparvia. Järvellä onkin vuonna 1976 perustettu 4 636 neliökilometrin laajuinen Unescon biosfäärisuojelualue. Järven saarilla on kuusipeuran uhanalaiseksi katsotun alalajin, persiankuusipeuran (persiankauriin) eräs suojelualue, jossa eläintä yritetään palauttaa luontoon.


title: Urmia (järvi)

text: Urmiajärven alue on ollut kauan asuttua. Se oli Mesopotamian kulttuurin reuna-aluetta ja sen sivistyksen piirissä. Assyrialaiset nimittivät järveä ”Alemmaksi Nairin mereksi”, muinaiset persialaiset käyttivät nimeä Chichast ja roomalaiset nimeä Lacus Matianus. Keskiajalla järven nimi oli Kabuda.


title: Matt Ghaffari

text: Matt Ghaffari (s. 11. marraskuuta 1961) on yhdysvaltalainen entinen painija, jonka parhaimmat saavutukset tulivat kreikkalais-roomalaisen painin puolelta 1990-luvulla.


title: Matt Ghaffari

text: Painoluokassaan raskaassa sarjassa, jossa Ghaffarin aikana raja 130 kilogrammassa, Ghaffari jäi kansainvälisellä tasolla Aleksandr Karelinin varjoon. Hän hävisi Karelinille loppuottelussa 1996 Atlantan olympialaisissa kuten myös 1991 Varnan ja 1998 Gävlen MM-kisoissa sekä vuoden 1990 Masters-turnauksessa. 1995 Prahan MM-kisoissa Ghaffari jäi pronssille kohdattuaan Karelinin välierässä. MM-kilpailuissa 1990 Ostiassa (6. sija), 1994 Tampereella (6.) ja 1993 Tukholmassa (11.) kuin myös 1992 Barcelonan olympialaisissa "Siperian karhu" tuli vastaan aikaisemmassa vaiheessa. Ghaffari oli vielä varamiehenä Sydneyn olympialaisiin vuonna 2000.


title: Matt Ghaffari

text: Pan-Amerikan mestaruuden Ghaffari voitti urallaan yhdeksän kertaa, joista kaksi kertaa vapaapainissa. Yhdysvaltain mestaruuden hän voitti kreikkalais-roomalaisessa painissa kuudesti ja vapaapainissa kerran. Ghaffari on sittemmin toiminut valmennustehtävissä, mitä hän oli tehnyt koko painiuransa ajan. Aktiiviaikoina Ghaffarin mitat olivat 193 senttimetriä ja 127 kilogrammaa. Siviiliammatiltaan hän on taloussuunnittelija.


title: Ilmatila

text: Ilmatila on valtion maa- tai merialueen yläpuolella sijaitseva ilma-alue. Ilmatila jaetaan valvottuun ja valvomattomaan ilmatilaan, jotka jakaantuvat vielä erikoistuneempiin ilmatilaluokkiin. Luvatonta lentämistä vieraan valtion ilmatilassa kutsutaan ilmatilan loukkaukseksi. Useiden maiden rajoilla sijaitsee myös ilmapuolustuksen tunnistusvyöhyke eli ADIZ.


title: Ilmatila

text: Ilmatila jaetaan kirjaintunnuksilla eri luokkiin sen perusteella, että minkälaista lennonjohtopalvelua siellä saa. Lisäksi ilmatilaluokkaa määrittelee minkälaisella ilma-aluksella kyseiseen ilmatilaan saa lentää. Ilmatilaluokkia on A, B, C, D, E, F, G. Suomessa käytössä on luokat C, D ja G. C ilmatila on tiukin Suomessa oleva ilmatila, jossa kaikki ilma-alukset porrastetaan toisistaan. D ilmatilassa IFR-liikenne porrastetaan IFR koneista. VFR koneille/koneista annetaan liikenneilmoituksia. G ilmatila on valvomatonta ilmatilaa, jonne saa lentää ilman selvitystä. Valvottuun tilaan lentääkseen pitää pilotilla olla selvitys.


title: Ilmatila

text: Kunkin valtion yläpuolella oleva ilmatila kuuluu kyseiselle valtiolle, ja vieraan valtion ilmatilassa liikkuvan lentoliikenteen on saatava etukäteen lupa ilmatilan käyttöön. Turvallisuussyistä ja meluhaittojen vuoksi lentokoneet eivät yleensä saa laskeutua alle 150 metrin korkeuteen maan- tai vedenpinnasta, asutuskeskusten kohdalla 300 metrin. Lentoreitin ja lentokorkeuden voi valita vapaasti vain matalalla lennettäessä. Sitä ylempänä, valvotussa ilmatilassa, liikkumista varten on saatava lennonjohdon lupa.


title: Ilmatila

text: Ilmatila on porrastettu 900 metristä alkaen kerroksiin 500 jalan (noin 150 metrin) välein. Täysien tuhansien jalkojen korkeudet on varattu mittarilentosääntöjen mukaan liikkuvalle liikenteelle ja niiden väliin jäävät pinnat näkölentosääntöjä noudattavalle liikenteelle. Kummassakin ryhmässä joka toinen pinta on varattu itään ja joka toinen länteen suuntautuvalle liikenteelle.


title: Ilmatila

text: Alla olevassa taulukossa on selitetty minkälaista palvelua kussakin ilmatilassa saa ja millaisilla säännöillä k.o. luokassa saa lentää.


title: Bundesliiga (täsmennyssivu)

text: Bundesliiga (saks. ""liittoliiga"") on saksankielinen nimitys useille koko liittovaltion alueen kattaville urheilusarjoille.


title: Qiantong

text: Qiantong (簽筒 pinyin: qiāntǒng; Wade-Giles: ch'ien t'ung, kantoninkiina: chim tung) on vanha kiinalainen ennustamiseen käytetty arpomisväline, joka on yleisesti käytössä kiinalaisissa ja Kaukoidän temppeleissä. Sitä käytetään arpomaan jonkin jumaluuden nimissä oleva ennustus kysyjälle.


title: Qiantong

text: Qian 簽 - puutikut tai oikeammin puusäleet, joissa on kirjoitusmerkkejä. Säleet ovat n. 16-25 cm pitkiä ja n. 1-1,5 cm leveitä ja litteitä. Ne voivat olla yksinkertaisia tai yläpäästään muotoiltuja ja punaisiksi maalattuja. Perinteisesti ne ovat bambua, mutta muitakin puulajeja käytetään. Puusäleet ovat samankaltaisia kuin ne, joista jo satoja vuosia ennen ajanlaskumme alkua tehtiin kirjoja sitomalla säleet ylä- ja alapäistään toisiinsa kiinni.


title: Qiantong

text: Säleisiin on kirjoitettu numero sekä sen jumaluuden nimi, jonka oraakkelista on kyse. Länsimaisille markkinoille myytävissä qianeissa numero on esitetty myös arabialaisin numeroin. Joskus säleeseen on kirjoitettu koko ennusvärssy.


title: Qiantong

text: Qianeita voi olla 24, 28, 32, 60, 64, 78, 99 tai 100.


title: Qiantong

text: Tong 筒 - puulieriö, perinteisesti bambua. Nykyään niitä valmistetaan myös kovetetusta nahasta, joka on koristeltu kuvin. Temppeleissä voi tavata huomattavasti suurempia metallista valmistettuja ja hyvin näyttäviä astioita, joissa olevat säleet ovat metrin mittaisia.


title: Qiantong

text: Joskus rasiassa voi olla kansi, jossa on yhden säleen mentävä reikä. Toisessa poikkeavassa mallissa suuren astian pohjalla on kohouma. Kysyjä nostaa koko qian-tukun ylös ja pudottaa sen rasiaan. Pohjan kohouma nostaa sen kohdalle osuneen säleen muita korkeammalle.


title: Qiantong

text: Usein ennen qiantongin käyttöä kysyjä antaa lahjan jumaluudelle, jolta pyytää neuvoa. Lahjana voi olla suitsukkeita, tuoreita hedelmiä, kakkusia, paistettua sikaa tai siipikarjaa sekä rahaa.


title: Qiantong

text: Kysyjä keskittyy kysymykseensä tai esittää rukouksen seisten tai polvistuen ja ravistaa sitten lieriötä pidellen sitä kaksin käsin lähes vaakasuorassa. Ravistelua jatketaan, kunnes yksi säleistä putoaa ulos. Jos lieriöstä putoaa useampia säleitä, ne laitetaan takaisin ja ravistelu aloitetaan alusta.


title: Qiantong

text: Qiantongin käyttö varmennetaan kahden kaarevan bambupalikan (jiaobei) avulla. Taiwanilla on tapana heittää jiaot ennen qianin käyttöä. Niiden putoamistavasta katsotaan, onko päivä suosiollinen ennustamisen suorittamiselle vai pitääkö se jättää myöhemmäksi. Kun qian on valittu, jiaot heitetään ja niistä nähdään, onko qian oikea vai pitääkö ottaa uusi vai onko kenties suositeltavaa olla kokonaan käyttämättä ennustusta sillä kertaa.


title: Qiantong

text: Kotioloissa kiireisimmät voivat ottaa umpimähkään yhden qianin suoraan rasiasta.


title: Qiantong

text: Kun kysyjä on ravistellut esiin qianin, hän vie sen temppelin edustajalle, joka joko tulkitsee viestin tai antaa numeron mukaisen paperilapun, jolle ennustus on painettu. Ennusteet ovat temppelikohtaisia ja tehdään tietyn jumaluuden nimissä. Näitä jumalia ovat:


title: Qiantong

text:
Guanyin (觀音 pinyin: Guānyīn, Wade-Giles: Kuan Yin) - myötätunnon jumalatar
Guan Yu (關羽 pinyin: Guān Yǔ, Wade-Giles: Kuan Yu; ?–219) - sodan ja kirjallisuuden jumala
Huang Daxian (黃大仙 pinyin: Huáng Dàxian, kantoninkiina: Wong Tai Sin) - köyhien jumala
Chenghuang (城隍 pinyin: Chénghuáng) - kaupunginjumala
Jadekeisari (玉皇 pinyin: Yù Huáng eli 玉帝 Yù Dì) - taivaan hallitsija
Mazu (媽祖 pinyin: Māzǔ) - esiäiti, meren jumalatar


title: Qiantong

text: Näistä suosituin on Guanyinin oraakkeli, joka on myös käännetty englanniksi.


title: Manu Ginóbili

text: Emanuel David ”Manu” Ginóbili Maccari (s. 28. heinäkuuta 1977 Bahía Blanca) on argentiinalainen kilpauransa päättänyt koripalloilija. Koripalloperheestä lähtöisin olevalla Ginóbililla on myös Italian kansalaisuus. Heittävänä takamiehenä pelannut Ginóbili tunnettiin vahvana ratkaisupelaajana.


title: Manu Ginóbili

text: Ginóbili pelasi pitkään NBA:n San Antonio Spursissa. Lisäksi hän pelasi Argentiinassa ja Italiassa. NBA:ssa Ginóbili voitti neljä mestaruutta. Vuonna 2008 hänet valittiin . Hänet nimettiin kahdesti NBA:n tähdistöotteluun ja sarjan kolmostähdistöjoukkueeseen. Vuonna 2001 hän voitti Euroliigan mestaruuden ja oli kauden finaalien arvokkain pelaaja. Italian pääsarjassa hän voitti mestaruuden kerran ja valittiin kahdesti sarjan arvokkaimmaksi pelaajaksi.


title: Manu Ginóbili

text: Argentiinan miesten maajoukkueessa Ginóbili voitti olympiakultaa Ateenassa 2004, olympiapronssia Pekingissä 2008, MM-hopeaa Yhdysvalloissa 2002 ja Amerikan-mestaruuskilpailuista neljä mitalia joista kaksi kultaista.


title: Manu Ginóbili

text: Euroopassa Ginóbili pelasi Italiassa vuosina 1998–2002 Viola Reggio Calabriassa ja Virtus Bolognassa. Hän saavutti Virtus Bolognan riveissä Italian-mestaruuden ja Euroliigan voiton vuonna 2001 ja vuonna 2002 Italian cup-mestaruuden.


title: Manu Ginóbili

text: NBA-joukkue San Antonio Spursissa Ginóbili pelasi vuosina 2002–2018. Pisteiden valossa hänen paras NBA-kautensa oli kausi 2007–2008, jolloin hän teki keskimäärin 19,5 pistettä ottelua kohden. Saman kauden päätteeksi hänet valittiin . Hän saavutti Spursin riveissä NBA-mestaruuden vuosina 2003, 2005, 2007 ja 2014.


title: Manu Ginóbili

text: Ginóbili ilmoitti lopettavansa pelaajauransa elokuussa 2018.


title: Manu Ginóbili

text: Argentiinan miesten maajoukkueessa Ginóbili voitti olympiakultaa Ateenassa 2004 ja olympiapronssia Pekingissä 2008. Lontoon kesäolympialaisissa 2012 Argentiina oli neljäs. Ginóbili saavutti Argentiinan maajoukkueessa myös MM-hopeaa vuonna 2002. Vuosina 2001 ja 2011 hän voitti Argentiinan joukkueessa Amerikan-mestaruuden. Ginóbili päätti maajoukkueuransa vuonna 2016 Argentiinan hävittyä Yhdysvalloille Rio de Janeiron kesäolympialaisten pudotuspeleissä.


title: Wilho Sipilä

text: Frans Wilhelm (Wilho) Sipilä (7. elokuuta 1858 Vahto – 8. maaliskuuta 1917 Mynämäki) oli suomalainen kirkkoherra, lääninrovasti ja suomalaisen puolueen kansanedustaja.


title: Wilho Sipilä

text: Sipilän vanhemmat olivat maanviljelijä Johan Mattsson ja Edla Vilhelmina Pettersdotter. Hän pääsi ylioppilaaksi 1882, hänet vihittiin papiksi 1887 ja hän suoritti pastoraalitutkinnon 1891. Sipilä aloitti uransa opettajana ns. Antipoffin rääsykoulussa. Hän oli Mynämäen kirkkoherran viran väliajan saarnaajana 1887, Houtskärin vt. kirkkoherrana 1887–1890 sekä Kemiön kirkkoherran apulaisena 1890–1893. Sipilä toimi kirkkoherrana Brändössä 1893–1902 ja Mynämäellä 1902–1917. Mynämäen rovastikunnan lääninrovastina Sipilä oli 1907–1917.


title: Wilho Sipilä

text: Sipilä oli kansanedustajana 1907–1908 ja 1909–1914 edustaen Turun läänin eteläistä vaalipiiriä. Hän oli eduskunnan rautatievaliokunnan puheenjohtajana vuonna 1907.


title: Wilho Sipilä

text: Wilho Sipilä oli naimisissa vuodesta 1894 Mandi Matilda Piiraisen kanssa.


title: Wilho Sipilä

text: Taidemaalari Sulho Sipilä on Wilho Sipilän poika.


title: John Hedberg

text: Johannes (John) Fredrik Hedberg (1. huhtikuuta 1840 Paimio – 12. huhtikuuta 1916 Helsinki) oli suomalainen toimittaja ja metsänhoitaja joka toimi Maalaisliiton kansanedustajana 1900-luvun alussa.


title: John Hedberg

text: Hedbergin vanhemmat olivat kirkkoherra Fredrik Gabriel Hedberg ja Maria Johanna Sofia Eklund. Hän pääsi ylioppilaaksi 1857 ja valmistui metsänhoitajaksi 1859. Hedberg oli metsänhoitajana Tuusulassa 1864–1879 ja sahanhoitajana 1875–1880. Hän toimi "Kellokosken polttimo Oy":n johtajana ja Marieforsin tilanhoitajana Tuusulassa 1878–1891 ja oli samaan aikaan myös Tuusulan säästöpankin sihteerinä ja taloudenhoitajana sekä vuosina 1889–1891 Enson puuhiomon johtajana.


title: John Hedberg

text: Hedberg siirtyi sitten lehtialalle ja julkaisi "Trävarutidning i Finland" nimistä lehteä vuosina 1891–1893. Hän oli sitten Åbo Tidningin toimitussihteerinä ja Åbo Underrättelser -lehden toimittajana vuosina 1893–1906 sekä Västra Finlandin päätoimittajana 1902–1905. Viimeksi Hedberg oli Åbo Underrättelser -lehden Helsingin kirjeenvaihtajana 1907–1916 ja toimittajana Nya Pressen ja Helsingfors Dagbladet -lehdissä.


title: John Hedberg

text: Hedberg oli Maalaisliiton kansanedustajana 1908–1910 ja 1911–1917 edustaen Turun läänin eteläistä vaalipiiriä. Hän oli jo aiemmin ollut mukana säätyvaltiopäivillä talonpoikaissäädyn jäsenenä vuonna 1888.


title: John Hedberg

text: John Hedberg oli naimisissa Linda Albertina Dahlin kanssa vuosina 1868–1875 ja vuodesta 1879 Gustava Eufrosyne Karolina Tennbergin kanssa.


title: Lamppula

text: Lamppula () on kylä Leningradin alueen Hatsinan piirin Orinansavotan kunnassa Venäjällä. Se sijaitsee Pietarin ja Oredežin välisen rautatien itäpuolella neljän kilometrin päässä kuntakeskuksesta. Asukkaita on noin 1 500 henkeä.


title: Lamppula

text: 1600–1700-luvun vaihteessa Lamppulassa oli Koprinan luterilaisen seurakunnan kappeli.


title: Lamppula

text: Lamppula on yksi Hatsinan piirin vanhauskoisten perinteisistä keskuksista. Heitä siirtyi Inkeriin jo Ruotsin vallan aikana 1700-luvun lopussa. Pomorjen vanhauskoisryhmällä on kylässä 1900-luvun alussa rakennettu rukoushuone ja hautausmaa.


title: Lamppula

text: Kylän nähtävyyksiä ovat 1800-luvulla rakennetut koristeelliset hirsitalot ja ruhtinas Vitgenšteinin vuonna 1910 rakennuttama koulurakennus. Lamppulassa toimii perunan viljelyyn ja maidontuotantoon erikoistunut maatalousyritys ZAO Orlinskoje. Kylästä on linja-autoyhteys Siiverskaan.


title: Viktor Magnus von Born

text: Viktor Magnus (V.M.) von Born (8. lokakuuta 1851 Helsinki – 15. syyskuuta 1917 Pernaja) oli suomalainen vapaaherra, tilanomistaja, valtiopäivämies ja RKP:n kansanedustaja.


title: Viktor Magnus von Born

text: Von Bornin vanhemmat olivat senaattori, vapaaherra Johan August von Born ja Hedvig Lovisa Fransiska von Haartman. Hän pääsi ylioppilaaksi 1868 ja suoritti yleisen oikeustutkinnon 1873. Von Born oli Helsingin kaupunginvaltuuston valiokuntasihteerinä 1875–1878, Ritarihuoneen kanslistina 1876–1879, Loviisan raastuvanoikeuden notaarina ja vt. oikeusneuvosmiehenä 1880–1881 sekä Östra Nyland -lehden toimittajana 1881–1884. Hän hoiti omistamaansa kartanoa Pernajassa 1879–1913.


title: Viktor Magnus von Born

text: Suur-Sarvilahden kartano kuului Suomen suurimpiin, ja sen antaman taloudellisen riippumattomuuden turvin von Born saattoi kuulua Nikolai Bobrikovin näkyvimpiin vastustajiin, Niinpä ensimmäisen sortokauden aikana von Born oli karkotettuna Suomesta vuosina 1903–1904.


title: Viktor Magnus von Born

text: Von Born oli naimisissa kolme kertaa ja jäi leskeksi kaksi kertaa. Ensimmäinen puoliso oli Hulda Augusta Berndtson 1876–1891, toinen Clara Henny Helena Grafström 1893–1905, ja viimeksi hän oli naimisissa vuodesta 1908 Anna Elise Edelfeltin (ent. de la Chapelle) kanssa.


title: Viktor Magnus von Born

text: Hänen poikansa ensimmäisestä avioliitosta oli sittemmin ministerinäkin toiminut Ernst von Born.


title: Viktor Magnus von Born

text: Viktor Magnus von Bornin sisar Hanna von Born (1861−1959) avioitui ruotsalaisen vakuutusmiehen ja liberaalipoliitikon Sven Theodor Palmen (1854−1934) kanssa. Heidän pojanpoikansa oli Ruotsin pitkäaikainen pääministeri Olof Palme. Sven Theodor ja Hanna Palmen kaksi poikaa, Nils Palme ja Olof Palme (vanhempi) osallistuivat vapaaehtoisina valkoisten puolella Suomen sisällissotaan. Olof Palme (vanhempi) kaatui Tampereella sodan loppuvaiheissa huhtikuun alussa 1918.


title: Viktor Magnus von Born

text:
Von Born oli lahjakas puhuja ja kirjoittaja. Yhdessä Kasten Antellin ja Arvid Nybergin kanssa hän perusti Östra Nyland -lehden vuonna 1881. Hän kirjoitti myös lehtiin "Vikingen", "Nya Pressen" ja "Finsk tidskrift".
Von Born osallistui säätyvaltiopäiville vuosina 1877–1878 ja 1885–1906 ritariston ja aatelin jäsenenä. Hän oli maamarsalkkana viimeisillä säätyvaltiopäivillä 1905–1906. RKP:n kansanedustajana von Born oli 1910–1914 edustaen Turun läänin eteläistä vaalipiiriä. Hän oli Pernajan kuntakokouksen puheenjohtajana ja kuului Helsingin kaupunginvaltuustoon. Von Born toimi myös Suomen Talousseuran puheenjohtajana.


title: Viktor Magnus von Born

text: Punaisen Ristin postimerkkisarjassa julkaistiin Vikto Magnus von Bornista sininen postimerkki 26. marraskuuta 1956. Sen arvo oli 30 markkaa, jonka lisäksi siitä maksettiin viisi markkaa lisää (30 markkaa + 5 markkaa). Postimerkin käypäisyysaika oli 26. marraskuuta 1956 - 31. toukokuta 1994.


title: Nestor Huoponen

text: Nestor Emanuel (N.E.) Huoponen (10. tammikuuta 1861 Mäntyharju – 16. toukokuuta 1916 Helsinki) oli suomalainen kanttori-urkuri ja maanviljelijä joka toimi nuorsuomalaisten kansanedustajana ensimmäisissä eduskunnissa.


title: Nestor Huoponen

text: Huoposen vanhemmat olivat lämmittäjä Johan Huoponen ja Fredrika Mattas. Hän kävi kansakoulun ja suoritti 1879 Turussa lukkarikoulun. Huoponen toimi vt. lukkari-urkurina Turun tuomiokirkkoseurakunnassa, Mäntyharjulla ja Sortavalan kaupunki- ja maaseurakunnassa vuosina 1879–1885 ja sen jälkeen Kirvun lukkari-urkurina 1885–1916. Hänellä oli Kirvussa myös maatila ja hän toimi tämän ohella Kirvun postitoimiston hoitajana, "Kirvun kunnan paloapuyhdistyksen" toimitusjohtajana, "Kirvun lauluseuran" kuoron johtajana sekä Henkivakuutusyhtiö Suomen, Pohjolan ja Patrian paikallisena vakuutusasiamiehenä. Hänelle myönnettiin director cantus -arvonimi.


title: Nestor Huoponen

text: Huoponen oli mukana jo säätyvaltiopäivillä vuosina 1899–1906 talonpoikaissäädyn jäsenenä. Hän oli kansanedustajana 1907–1909 edustaen Viipurin läänin itäistä vaalipiiriä. Huoponen toimi myös Kirvun kuntakokouksen puheenjohtajana ja kuului Kirvun luonnonparantolan johtokuntaan.


title: Nestor Huoponen

text: Nestor Huoponen oli naimisissa vuodesta 1889 Sofia Högmanin kanssa.


title: Tahvo Kruus

text: Staffan (Tahvana, Tahvo) Kruus (29. joulukuuta 1862 Valkjärvi – 15. marraskuuta 1918 Terijoki) oli kivennapalainen maanviljelijä, maakauppias ja pankinjohtaja. Hän oli suomalaisen puolueen kansanedustajana 1900-luvun alussa.


title: Tahvo Kruus

text: Kruusin vanhemmat olivat lukkari Petter Kruus ja Anna Karhu. Kruus oli maanviljelijänä ja maakauppiaana Kivennavalla vuosina 1890–1918 ja vuonna 1918 hän toimi myös Kansallis-Osake-Pankin Terijoen konttorin hoitajana.


title: Tahvo Kruus

text: Kruus oli kansanedustajana 1909–1910 edustaen Viipurin läänin itäistä vaalipiiriä. Hän toimi myös Kivennavan kunnallislautakunnan esimiehenä ja hän kuului Uudenkirkon ja Kivennavan yhdistämistä Pietarin kuvernementtiin vastustaneeseen toimikuntaan 1910-luvun alkupuolella.


title: Tahvo Kruus

text: Tahvo Kruus oli naimisissa vuonna 1883 Anna Sirkiän (ent. Seppänen) kanssa. Hän meni uusiin naimisiin 1886 Maria Havian kanssa.


title: George Granfelt

text: Georg (George) Fredrik Granfelt (19. kesäkuuta 1865 Turku – 5. elokuuta 1917 Naantali) oli suomalainen hovioikeudenneuvos ja lakitieteen tohtori joka toimi RKP:n kansanedustajana 1900-luvun alussa.


title: George Granfelt

text: Granfeltin vanhemmat olivat hovioikeuden varapresidentti Otto Fabian Nimrod Granfelt ja Fanny Karolina Georgine de Besche. Hän pääsi ylioppilaaksi 1885 ja valmistui filosofian kandidaatiksi 1888 ja maisteriksi 1890. Granfelt suoritti lakitieteen kandidaatin tutkinnon 1893, sai varatuomarin arvon 1896 ja vuonna 1900 hänestä tuli lakitieteen lisensiaatti ja tohtori.


title: George Granfelt

text: Granfelt oli Valtionarkiston ylimääräisenä amanuenssina 1886, senaatin ylimääräisenä kopistina 1896–1898 ja Vaasan osakepankin johtokunnan jäsenenä 1900–1906. Hän toimi senaatin lainvalmistelukunnan vanhempana jäsenenä 1907–1915, Viipurin hovioikeuden asessorina 1908–1914 ja viimeksi Turun hovioikeuden hovioikeudenneuvoksena 1914–1917.


title: George Granfelt

text: Granfelt osallistui säätyvaltiopäiville vuosina 1891–1906 ritariston ja aatelin jäsenenä. Hän oli kansanedustajana 1908–1909, 1910–1911 sekä 1912–1914 edustaen Vaasan läänin pohjoista vaalipiiriä 1908–1909 ja Vaasan läänin eteläistä vaalipiiriä vuodesta 1910. Viimeiselle edustajakaudelleen Granfelt tuli RKP:n Ivar Nordlundin tilalle 19. huhtikuuta 1912. Granfelt kuului myös Ruotsalaisen kansanpuolueen keskushallitukseen ja hän toimi Suomen taloudellisen seuran puheenjohtajana.


title: George Granfelt

text: George Granfelt oli naimisissa vuodesta 1904 Brita Sofia von Julinin kanssa.


title: Johan Wilhelm Runeberg

text: Johan Wilhelm (J. W.) Runeberg (8. helmikuuta 1843 Porvoo – 3. tammikuuta 1918 Helsinki) oli suomalainen lääketieteen professori, valtioneuvos ja RKP:n kansanedustaja ensimmäisessä eduskunnassa.


title: Johan Wilhelm Runeberg

text: Runebergin vanhemmat olivat professori, runoilija Johan Ludvig Runeberg ja Fredrika Charlotta Tengström. Hän pääsi ylioppilaaksi Porvoon lukiosta 1860 ja valmistui filosofian kandidaatiksi 1863 ja maisteriksi 1864. Runeberg suoritti lääketieteen kandidaatin tutkinnon 1866, lisensiaatin tutkinnon 1870 ja hänestä tuli lääketieteen ja kirurgian tohtori 1871.


title: Johan Wilhelm Runeberg

text: Runeberg oli naimisissa vuodesta 1872 lähtien vaasalaisen kauppaneuvos August Aleksander Levónin tyttären Edith Alexandra Levónin (1853–1927) kanssa. Heillä oli kuusi lasta, joista Birger Runeberg (1875–1938) toimi myöhemmin Helsingin yliopiston kirurgian dosenttina ja professorina, Lars Runeberg (1881–1939) oli metsänhoitaja ja Einar Runeberg (1877–1938) kaupunginlääkäri; tytär Anne-Marie (1885–1976) avioitui taidehistorioitsija Tancred Boreniuksen kanssa.


title: Johan Wilhelm Runeberg

text: Runeberg toimi aluksi lääkärinä Vaasassa, Porvoossa ja Helsingissä. Hän oli Helsingin yleisen sairaalan assistentti 1873–1874 ja Suomen Lääkäriseuran sihteeri 1873–1875. Vuosina 1877–1907 Runeberg toimi Helsingin yliopiston sisätautiopin professorina ja oli lisäksi Henkivakuutusyhtiö Kalevan ylilääkäri 1881–1914. Runeberg toimi myös Suomen Lääkäriseuran ja Suomen Tiedeseuran puheenjohtajana. Hän sai valtioneuvoksen arvon 1907. Hänen mukaansa on nimetty suomalainen lääketieteellinen huomionosoitus J. W. Runebergin palkinto.


title: Johan Wilhelm Runeberg

text: Runeberg osallistui säätyvaltiopäiville pappissäädyn jäsenenä vuosina 1882, 1885, 1894 ja 1897–1906. Hän oli kansanedustajana 1907–1908 edustaen Vaasan läänin pohjoista vaalipiiriä. Runeberg oli Helsingin kaupunginvaltuuston jäsenenä vuosien 1878–1903 välillä ja valtuuston puheenjohtajana 1888–1891.


title: Lickingin piirikunta

text: Lickingin piirikunta on piirikunta Ohiossa, Yhdysvalloissa, jonka suurin kaupunki on Newark. Sen väkiluku oli 145 491 vuonna 2000.


title: Lickingin piirikunta

text: Lickingin naapuripiirikuntia ovat Knox pohjoisessa, Coshocton koillisessa, Muskingum idässä, Perry kaakossa, Fairfield lounaassa, Franklin lännessä ja Delaware luoteessa.


title: Lickingin piirikunta

text: Piirikunnassa oli vuoden 2010 väestönlaskennassa 166 492 ihmistä. Etniset ryhmät jakautuvat valkoisiin, joita on 93,5%, mustiin (3,6%), alkuperäisamerikkalaisiin (0,3%) ja aasialaisiin (0,8%).


title: Lickingin piirikunta

text: Kotitalouden mediaanitulo on 54 699 dollaria ja köyhyysrajan alapuolella oli 11,6% väestöstä 2007–2011 välisenä aikana.


title: Senses Fail

text: Senses Fail on yhdysvaltalainen pop-punk- ja post-hardcoreyhtye New Jerseystä. Yhtyeen perustajajäsenenä voidaan pitää "Buddy Nielseniä", joka etsi internetin avulla jäseniä tulevaan yhtyeeseensä. Rumpuja soittava "Dan Trapp" luki Buddyn kirjoittaman artikkelin netistä, ja kiinnostui mahdollisesta yhteistyöstä. Tuolloin Dan oli vasta 15-vuotias. Trapp kutsui mukaansa myös kitaraa soittavat ystävänsä "Dave Millerin" sekä "Garrett Zablockin". Myöhemmin bassoa soitteleva "Mike Glita" yhtyi kokoonpanoon.


title: Senses Fail

text:
Yhtye otti suuresti vaikutteita punkista, metallista sekä hardcoresta, miksaten niitä yhteen käyttäen emotionaalisia lyriikoita. Senses Failin ensimmäinen kustanne oli EP nimeltä "From the Depths of Dreams", joka ilmestyi vuonna 2002. Ensimmäinen virallinen albumi ilmestyi 2004, "Let In Enfold You", joka sisälsi 13 raitaa joista tunnetuimmat lienevät hitit "Buried a Lie" sekä "Rum is for Drinking, Not for Burning".
Vuonna 2006 ilmestyi yhtyeen viimeisin levy, "Still Searching". Levy on myynyt yhdysvalloissa lähes miljoona kappaletta, ja se sijoittuikin yhdysvaltain billboard listoille sijalle #13.


title: Senses Fail

text: Yhtyeeltä ilmestyy vuonna 2008 uusi albumi, "Life Is Not a Waiting Room".


title: Kauppapankki

text: Kauppapankki on päivittäistavarakaupan tarjoama pankkipalvelu. Päivittäistavarakaupan tarjoama pankkipalvelu pyrkii yhdistämään asiakkaan käyntitiheyden helposti saatavilla oleviin pankkipalveluihin, ja pankkipalvelut tukevat samalla vähittäiskaupan myyntiä. Päivittäistavarakauppa voi tarjota asiakkaille omaa pankkiaan hyödyntävän luottokortin.


title: Kauppapankki

text: S-Pankki on Suomen ensimmäinen ja ainoa kauppapankki. Muualla kauppapankkeja on muun muassa Ruotsissa ICA-ketjulla ja Britanniassa Tescolla. Yhdysvalloissa Walmart on julkistanut GoBank-palvelun.


title: Johan Tallgren

text: Johan Tallgren (s. 17. heinäkuuta 1971) on suomalainen uuden musiikin säveltäjä. Hän on uuden musiikin tapahtuman Musica nova Helsinki taiteellinen johtaja.


title: Johan Tallgren

text: Tallgren on valmistunut 1997 Sibelius-Akatemiasta musiikin maisteriksi. Hän on opiskellut säveltämistä professori Paavo Heinisen johdolla ja yksityisesti Pariisissa 1996–1997 Kaija Saariahon ja Philippe Manoury johdolla. Tallgren on opiskellut ja asunut pääasiassa ulkomailla, ja hänen sävellyksiään on esitetty runsaasti festivaaleilla. Vuonna 2005 hänellä oli sävellyskonsertti Musica nova Helsinki -festivaalilla.


title: Johan Tallgren

text: Tallgren on kirjoittanut musiikista 1990-luvulla eri lehtiin, etenkin Hufvudstadsbladetiin.


title: Timo Tuominen

text: Timo Tuominen (s. 1964 Salo) on suomalainen näyttelijä jolla on vuodesta 2004 ollut kiinnitys Suomen Kansallisteatteriin . Hän on esiintynyt myös mm. Helsingin Kaupunginteatterissa ja Teatteri Takomossa, jonka perustajajäsen hän on. Hän valmistui Teatterikorkeakoulusta vuonna 1995. Tuominen on tehnyt myös lukuisia televisio- ja elokuvarooleja.


title: Timo Tuominen

text: Salossa syntynyt Tuominen kävi koulunsa Ilmajoella. Tuominen on näytellyt muun muassa elokuvissa "Arvon veli" sekä "Aavan meren tällä puolen" sekä TV-sarjassa "Klikkaa mua." Kansallisteatterissa hän on näytellyt muun muassa Kristian Smedsin "Tuntemattomassa sotilaassa" (Koskela), Reko Lundánin "Kissassa kuumalla katolla", Juha Hurmeen "Europaeuksessa" ja Pirkko Saision näytelmässä "Slava! Kunnia". Helsingin kaupunginteatterissa hänet on nähty pääosassa muun muassa musikaalissa "Housut pois". Lisäksi hän vieraili vuonna 2018 Yle TV1 visailuohjelmassa Hyvät katsojat.


title: Timo Tuominen

text: Tuominen on vuosia esittänyt belgialaisen Jacques Brelin lauluja esityksissä "Timo Tuominen avec Jacques Brel" ja "Timo Tuominen encore Brel". Ensimmäisen hän on myös levyttänyt, jälkimmäisen laulut hän on itse kääntänyt.


title: Kirvun luonnonparantola

text: Kirvun luonnonparantola oli vuonna 1911 Karjalan kannakselle Kirvuun perustettu 300 hoitopaikan parantola, joka oli tunnettu myös Suomen ulkopuolella. Parantola sijaitsi Kirvun kirkonkylän lähellä Herajärveä reunustavalla harjanteella ja siellä hoidettiin leiniä, erilaisia hermo-, kuume- ja munuaistauteja sekä ruoansulatushäiriöitä. Hoito perustui saksalaisen lääkärin Louis Kuhnen kehittämään vesiparannusmenetelmään, johon kuuluivat istuma- ja aurinkokylvyt, höyryhoidot, savikääreet, öljykuurit ja kasvisravinto. Kasvisruoan ainekset saatiin parantolan omasta puutarhasta, kasvihuoneista ja mansikkapelloilta, ja parantola osti myös paikallisilta viljelijöiltä kasviksia ja juureksia. Marjojen ja sienten poimijat möivät keräämiään luonnontuotteita parantolaan. Kahvin, alkoholin ja tupakan käyttö oli parantolassa kielletty.


title: Kirvun luonnonparantola

text: Parantolan perusti entinen postineiti Maalin Bergström (Amalia, omaa sukua Buchert, s. 1870 Kirvu), joka oli tutustunut Kuhnen menetelmiin. Hän sai niillä parannettua tyttärensä kurkkumädän, ja hän alkoi hoitaa muitakin sukulaisiaan ja tuttaviaan. Kun hoidot tuottivat tulosta, alkoi kiinnostus niihin levitä muuallekin, ja parantolan perustaminen tuli ajankohtaiseksi.


title: Kirvun luonnonparantola

text:
Parantolaan kuului useita rakennuksia. Hallintorakennuksessa oli konttori, vastaanottohuoneisto, johtajan asunto, potilasasuntoja sekä hieronta- ja valokylpyläsalit. Kylpyhuonerakennuksessa oli keskiosassa useita kylpyhuoneita ja päädyissä asuinhuoneita. Kylpyhuonerakennuksen lähellä oli kivirakennusryhmä, jossa sijaitsi koko parantola-alueelle lämmön ja sähkövalon tuottava voimala, pesula, leipomo, korjauspaja ja puusepänverstas.
Parantolassa oli myös ravintolarakennus, yksityishuoneita sisältävä paviljonki, saunarakennus sekä noin puoli tusinaa erillisiä perhemajoja. Koska parantolassa oli kahvinjuonti kielletty, sen läheisyyteen ilmestyi useita pieniä kahviloita, joissa parantolavieraat kävivät juomassa kahvia enemmän tai vähemmän salaa.


title: Kirvun luonnonparantola

text: Maalin Bergström kävi kahdesti Saksassa opintomatkalla tutustumassa paremmin Kuhnen menetelmiin. Bergström osasi saksaa, sillä hänen isänsä, urkujen rakentaja Theodor Buchert oli alun perin Baltian saksalaisia.


title: Kirvun luonnonparantola

text: Parantolassa kävi ennen Venäjän vallankumousta paljon venäläisiä ja muita ulkomaisia vieraita. Vuonna 1919 perustettiin parantolaa hoitamaan "Kirvun Luonnonparantolaosakeyhtiö," ja parantolan johdossa jatkoi edelleen Maalin Bergström. 1920- ja 1930-luvuilla parantolan asiakkaisiin kuului muun muassa juoksija Paavo Nurmi. Parantolan toiminta päättyi talvisodan alettua, mutta vielä jatkosodan aikana sen rakennuksissa toimi kenttäsairaala.


title: Kirvun luonnonparantola

text: Nykyisin parantolan rakennuksista on säilynyt vain vanha kivirakenteinen lämpökeskus. Muut rakennukset on purettu neuvostoaikana, ja niistä on jäljellä vain perustusten jäännöksiä.


title: Eredivisie (jääkiekko)

text: Eredivisie on jääkiekon pääsarjataso Alankomaissa. Liigan järjestämisesti huolehtii Nederlandse IJshockey Bond ("Alankomaiden jääkiekkoliitto"). Kaudesta 2015–2016 lähtien sarjataso on käytännössä ollut Alankomaiden toiseksi korkein sarjataso, sillä maan parhaat joukkueet pelaavat yhdessä belgialaisten kanssa BeNe Leagueta. Kansallisesta mestaruudesta kamppalevatkin lähinnä BeNe Leaguessa pelaavien joukkueiden kakkosjoukkueet. Eredivisien erikoisuus on että siihen osallistuu myös Alankomaiden naisten jääkiekkomaajoukkue.


title: FCG Finnish Consulting Group

text: FCG Finnish Consulting Group -konserni on monialainen kotimaassa ja kansainvälisesti toimiva, täysin suomalaisessa omistuksessa oleva konsulttiyritys. Konserniyhtiöt edeltäjineen ovat olleet mukana yhdyskunnan eri osa-alueiden rakentamisessa miltei 70 vuotta kotimaassa ja miltei 50 vuotta kansainvälisesti. Konsernin osaaminen on laajentunut yhdyskuntasuunnittelusta laaja-alaiseksi tietomallintamisen ja digitaalisen liiketoiminnan edelläkävijäksi. FCG-konserniyhtiöiden palveluksessa kotimaassa ja kansainvälisesti on noin 750 henkilöä.


title: FCG Finnish Consulting Group

text: FCG tarjoaa julkisten palveluiden kehittämisen, johdon konsultoinnin, monialaisen koulutuksen, yhdyskuntasuunnittelun sekä vesihuollon sekä talonrakennuksen ja korjausrakentamisen palveluita kotimaassa ja kansainvälisesti. Yhtiön asiakkaina on laajasti sekä yksityisen että julkisen sektorin organisaatioita. Yhtiön omistaa Kuntaliitto Holding Oy.


title: FCG Finnish Consulting Group

text: FCG-konserni syntyi vuonna 2005, kun Suomen Kuntaliitto ja Helsingin yliopiston Holding Oy allekirjoittivat sopimuksen Suunnittelukeskus Oy:n (sittemmin FCG Planeko Oy), Efeko Oy:n (aiemmin Efektia Oy, Kuntakoulutus Oy) toimintojen yhdistämisestä FCG Finnish Consulting Group ‑nimiseksi koulutus- ja konsulttiyritykseksi. Konserni on laajentanut osaamisalueitaan maltillisesti yritysostoilla vuosien aikana.


title: FCG Finnish Consulting Group

text: FCG-konsernilla on koko Suomen kattava toimipaikkaverkosto ja tytäryhtiöitä eri puolilla maailmaa. Konsernin kansainvälinen toiminta on laajaa. Konserniyhtiöt ovat vuosien aikana tehneet yli 5000 kehitysprojektia yli 150 maassa eri puolilla maapalloa.


title: FCG Finnish Consulting Group

text: FCG:n alku oli vuonna 1949 perustettu Maaseudun keskusrakennustoimisto, jonka tehtävänä oli palvella maaseutukuntia rakentamisasioissa. Erityisesti MKR suunnitteli kansakoulurakennuksia, joita tehtiin 1950-luvulla paljon suurille sodanjälkeisille ikäluokille. Toimisto tarjosi pienten koulujen tyyppipiirustuksia, kahdeksaa erilaista tyyppikoulua, vuonna 1949 järjestetyn yleisen arkkitehtuurikilpailun perusteella. Tyyppipiirustusten mukaan rakennettiin 464 kansakoulua sekä niiden asunto- ja talousrakennuksia. Lisäksi MKR suunnitteli 1950-luvun loppuun mennessä kaikkiaan 385 erilaista koulurakennusta, mukaan lukien opettajien asuinrakennukset ja oppilasasuntolat.


title: Laajalahti (merenlahti)

text: Laajalahti () on Suomenlahdesta pohjoiseen työntyvä, noin 5 km pitkä ja enimmillään lähes 3 km leveä merenlahti Helsingin ja Espoon rajalla.


title: Laajalahti (merenlahti)

text: Sen erottavat avomerestä Koivusaari ja Hanasaari sekä niiden kautta kulkeva Lauttasaaresta Espoon-puoleiselle manterelle johtava Länsiväylän maapenger siltoineen. Laajalahdesta työntyy edelleen pohjoiseen Iso Huopalahti, jonka erottaa Laajalahdesta Tarvon ja Turunväylän maapenger siltoineen.


title: Laajalahti (merenlahti)

text:
Itäpuolella sijaitsevasta Seurasaarenselästä Laajalahden erottaa saariketju, jonka muodostavat Kuusisaari, Lehtisaari, Kaskisaari ja Lauttasaari.
Lehtisaaresta johtaa Karhusaarentien silta Espoon puolelle Otaniemeen.


title: Laajalahti (merenlahti)

text: Laajalahden rannalla sijaitsevat Helsingin puolella Munkkiniemi, Espoon puolella sen mukaan nimensä saanut Laajalahden kaupunginosa, keskelle lahtea työntyvä Otaniemi ja sen eteläpuolella Keilaniemi.


title: Laajalahti (merenlahti)

text: Lahden pohjoisrannalla sijaitsevat Akseli Gallen-Kallelan museo Tarvaspää ja Villa Elfvik. Lahden länsirannalla, Otaniemen pohjoispuolella oleva osa lahtea on mataloitunut ja muuttunut osittain kosteikoksi. Se on pääkaupunkiseudun parhaita lintuvesiä, jossa pesii runsaasti lintuja ja jossa monet linnut myös levähtävät muuttomatkoillaan. Alueelle on perustettu 1,8 neliökilometrin laajuinen luonnonsuojelualue, johon kuuluu sekä avovettä että ruovikkoalue, rantalehtoja ja -niittyjä. Lintuja voi tarkkailla alueelle pystytetyistä lintutorneista.


title: Terpitsa

text: Terpitsa eli Terpilitsa () on kylä ja maalaiskunta Leningradin alueen Volossovan piirissä Venäjällä. Se sijaitsee piirin keskiosassa Hatsinan ja Iivananlinnan välisen rautatien pohjoispuolella. Kunnassa on asukkaita 1 500 henkeä (vuonna 2006).


title: Terpitsa

text: Kunnan hallinnollinen keskus on Terpitsan kylä, jossa asuu suurin osa asukkaista. Lisäksi siihen kuuluu 12 muuta kylää: Hutenka (), Kalmus (), Kanasko (), Korkka (), toinen Korkka (), Kylväjä (), Piäsä (), Potopia (), Rekkova (), Tatjanino (), Vernitsa () ja Voislova ().


title: Terpitsa

text: Ennen toista maailmansotaa sedulla asui venäläisten lisäksi myös inkerinsuomalaisia ja virolaisia. Suomalaiset kuuluivat Moloskovitsan ja Kupanitsan luterilaisiin seurakuntiin.


title: Terpitsa

text: Paikallisia nähtävyyksiä ovat Vrangelin kartano Terpitsassa sekä entisessä Ruskolitsan kylässä sijaitsevat Korfin ja Vrangelin kartano ja Kristuksen kirkastumisen kirkko.


title: Terpitsa

text: Kunnan päämies on Ljubov Djakova, kunnanhallinnon päämies Viktor Savenkov.


title: Guam olympialaisissa

text: Guam on osallistunut kesäolympialaisiin vuoden 1988 Soulin kisoista alkaen. Talviolympialaisiin se on osallistunut kerran, vuonna 1988 yhden urheilijan voimin. Maan mitalitili on olympiakisoissa vielä avaamatta. Sijoitusten perusteella kaikkien aikojen paras guamilainen olympiaurheilija on judoka Ricardo Blas Jr., joka vuoden 2012 Lontoon olympialaisissa sijoittui raskaassa sarjassa yhdeksänneksi voitettuaan yhden ottelun.


title: Kristine Lilly

text: Kristine Marie Lilly Heavey (s. 22. heinäkuuta 1971 Wilton, Yhdysvallat) on yhdysvaltalainen jalkapalloilija. Hän on kaksinkertainen olympiavoittaja ja hän on voittanut myös kaksi maailmanmestaruutta. Lilly pelaa joko keskikentällä tai hyökkääjänä.


title: Kristine Lilly

text: Lilly pelasi yliopistojalkapalloa Pohjois-Carolinan yliopistossa voittaen useita NCAA:n mestaruuksia ja parhaan naispelaajan palkinnon vuonna 1991. Yliopistouran jälkeen hän on pelannut Yhdysvalloissa Boston Breakersissä WUSA-liigassa ja Ruotsissa KIF Örebrossa sekä Tyresö FF:ssä.


title: Kristine Lilly

text: Yhdysvaltojen maajoukkueessa Lilly pelasi ensimmäisen kerran elokuussa 1987 Kiinaa vastaan. Sittemmin hän on urallaan rikkonut kaikki ennätykset pelatuissa maaotteluissa. Lilly on pelannut 346 maaottelua, ja hän ylitti norjalaisen Heidi Støren nimissä olleen naisten entisen ennätyksen (151) jo vuonna 1998. Lilly on maajoukkueen kapteeni ja hän on voittanut olympiakultaa Atlantassa 1996 ja Ateenassa 2004 sekä hopeaa Sydneyssä 2000. Hän on voittanut maailmestaruuden kahdesti vuosina 1991 ja 1999. Lisäksi hänellä on MM-kisoista kolme pronssia. Ennen Pekingin olympialaisia hän oli ollut jokaisen Yhdysvaltojen pelaaman maailmanmestaruusturnauksen tai olympialaisten ottelun avauskokoonpanossa. Pekingistä Lilly jäi pois äitiysloman vuoksi.


title: Kristine Lilly

text: Lilly on ollut kahdesti ehdolla Fifan vuoden pelaaja -äänestyksessä. Hän oli äänestyksen toinen 2006 ja viides 2004.


title: Friendship Highway

text: Friendship Highway (; , 'Kiina–Nepal-tie') on Tiibetin tasangolla kulkevan tien nimi. Tie kulkee Tiibetin pääkaupungin Lhasan ja Nepalin pääkaupungin Katmandun välillä. Tiellä on useita nähtävyyksiä ja vaihtelevaa vuoristomaisemaa, ja se on matkailijoiden suosiossa. Reitin varrella sijaitsevat muun muassa Tingrin kaupunki ja sen lähellä oleva Mount Everest -vuori.


title: Seltsa

text: Seltsa () on kylä, samanniminen taajama ja maalaiskunta Leningradin alueen Volossovan piirissä Venäjällä. Se sijaitsee piirin pohjoisosassa Pietarin ja Narvan välisen maantien varrella. Kunnassa on asukkaita 2 100 henkeä (vuonna 2006).


title: Seltsa

text: Vuonna 2006 perustettuun Seltsan kuntaan kuuluu entinen Koskovan volosti sekä osa Lopitsan volostista. Hallinnollinen keskus on Seltsan taajama, jossa asuu suurin osa asukkaista. Lisäksi kuntaan kuuluu Seltsan kylä ja 10 muuta kylää: Kivantsa eli Kivanitsa (), Kolpovitsa (), Koskova (), Krasnaja Myza (), Motolitsa (), Ontuksi (), Ruttenitsa (), Slobodka (), Solkkova () ja Topernitsa ().


title: Seltsa

text: Ennen toista maailmansotaa sedulla asui venäläisten lisäksi inkerinsuomalaisia, jotka kuuluivat Kupanitsan ja Serepetan luterilaisiin seurakuntiin.


title: Seltsa

text: Paikallisia nähtävyyksiä ovat entisen Korfin kartanon puisto Seltsassa, Koskovan postiasema, Korfin ja Rymaševskin kartano Ontuksissa sekä Solkkovan ortodoksinen kirkko.


title: Seltsa

text: Kunnan päämies on Aleksei Durov, kunnanhallinnon päämies Jelena Jemeljanova.


title: Warner/Chappell Music

text: Warner/Chappell Music, Inc. on yhdysvaltalainen musiikkikustantamo ja osa Warner Music Groupia.


title: Warner/Chappell Music

text: Yhtiö muodostui, kun se osti monia eri musiikkikustantamoja, kuten M. Witmark & Sonsin, Remick Music Corporationin, Harms, Inc.:n, Chappell & Co.:n ja Tamerlane Musicin.


title: Warner/Chappell Music

text: Warner/Chappell myi Warner Bros. Publicationsin Alfred Publishingille vuonna 2005.


title: Lineaari-A-kirjoitus

text: Lineaari-A-kirjoitus on Kreetan saarella kukoistaneen minolaisen kulttuurin noin 1800-luvulta 1400-luvulle eaa. käyttämä lineaarikirjoitusjärjestelmä. Se on toinen minolaisista kirjoitusjärjestelmistä niin kutsuttujen kreetalaisten hieroglyfien ohella. Kumpaakaan ei ole ainakaan toistaiseksi kyetty tulkitsemaan. Kirjoitusjärjestelmällä kirjoitettua niin kutsuttua minolaista kieltä ei myöskään tunneta.


title: Lineaari-A-kirjoitus

text: Lineaarikirjoitus saattaa olla yksinkertaistettu versio kreetalaisista hieroglyfeistä eli kuvakirjoituksesta. Siinä kuvat on korvattu yksinkertaisemmilla viivoista muodostuvilla merkeillä. Lineaari-A-kirjoitus toimi pohjana myöhemmin kehittyneelle lineaari-B-kirjoitukselle, joka oli mykeneläisen kulttuurin käytössä sekä Manner-Kreikassa että Kreetalla.


title: Lineaari-A-kirjoitus

text: Lineaari-A-kirjoitus oli käytössä minolaisen kulttuurin kukoistuskaudella MMIB -kaudelta LMIB -kaudelle, noin vuosina 1850–1400 eaa. Sitä käytettiin alkuvaiheessa noin 200 vuotta samaan aikaan yhdessä kreetalaisten hieroglyfien kanssa. Kirjoitusjärjestelmissä on jonkinlaista samankaltaisuutta, mutta ei ole täysin selvää, onko lineaari-A kehittynyt hieroglyfeistä, ja jos on, niin miten tämä olisi tapahtunut. Varhaisimmassa löydetyssä tekstissä vaikuttaisi esiintyvän sekä hieroglyfikirjoitusta että lineaari-A-kirjoitusta yhtä aikaa. Löydösten perusteella kirjoitus esiintyy alussa ennen kaikkea Faistoksessa.


title: Lineaari-A-kirjoitus

text: Lineaari-A-kirjoitusta käytettiin Kreetan saarella ja muualla Egeanmeren alueella. Kirjoitusta käytettiin pääosin virallisissa ja uskonnollisissa teksteissä, kun taas vanhempia kreetalaisia hieroglyfejä käytettiin ennen kaikkea sineteissä. Kirjoitusjärjestelmässä tapahtui ajan kuluessa muutoksia. LM IA -kaudella (noin 1600–1480 eaa.) lineaari-A:n pohjalta kehittyi Kyproksella käytetty niin kutsuttu kypro-minolainen kirjoitus. Mykeneläisen kulttuurin käyttämä lineaari-B-kirjoitus kehittyi samoin lineaari-A:n pohjalta viimeistään LM II -kaudella (noin 1425–1390 eaa.), mutta vaikuttaa perustuvan erityisesti MM III -kaudella käytettyyn lineaari-A:n muotoon. Lineaari-A-kirjoitus jäi käytöstä minolaisten palatsien tuhouduttua LM IB -kauden lopussa noin 1425 eaa. Lineaari-B korvasi kirjoituksen minolaisen kulttuurin taannuttua tai sulauduttua mykeneläiseen kulttuuriin tuhon jälkeen.


title: Lineaari-A-kirjoitus

text: Arthur Evans nimesi kirjoitusjärjestelmän hieroglyfien ja lineaari-B:n ohella. Hän kutsui lineaari-A:ta ja B:tä lineaarikirjoituksiksi, koska ne vaikuttivat olevan kuvamerkeistä yksinkertaistettuja viivamerkkejä. Hän hahmotti myös sen, että lineaari-A oli lineaari-B:n edeltäjä. Vaikka Michael Ventris tulkitsi lineaari-B-kirjoituksen vuonna 1952 ja kirjoitusjärjestelmien välillä on graafisia yhtäläisyyksiä, lineaari-A-kirjoitusta sen enempää kuin sillä kirjoitettua oletettua minolaista kieltäkään ei ole saatu vielä tulkittua.


title: Lineaari-A-kirjoitus

text: Lineaari-A-tekstejä tunnetaan noin 1 430 kappaletta. Niissä esiintyy yhteensä noin 7 400 yksittäistä kirjoitusmerkkiä. Tekstejä on löydetty kaikista merkittävistä minolaisista arkeologisista kohteista. Tekstejä on löydetty pääosin Kreetalta, missä merkittävimmät löytöpaikat ovat Agía Triáda, Faistos, Kydonia, Knossos ja Mália. Suurin yksittäinen löytöpaikka on Agía Triádan arkisto, josta löydettiin noin 150 savitaulua. Muita löytöpaikkoja ovat muun muassa Archánes, Gourniá, Káto Zákros, Mýrtos Pýrgos, Petrás, Rousolákos (Palaíkastro), Troúlos ja Tylissos. Tekstejä on löydetty myös muualta Egeanmeren saarilta (Kéa, Mílos, Samothráki, Thíra/Akrotíri), Manner-Kreikasta (Mykene, Tiryns) sekä Turkista ja Israelista. Löydöksiä on tehty niin palatseista ja niiden arkistoista, erillään sijaitsevista hallinnollisessa käytössä olleista rakennuksista kuin yksityistaloistakin.


title: Lineaari-A-kirjoitus

text: Lineaari-A:ta on kirjoitettu muun muassa savitauluihin ja -tankoihin, kivitauluihin, sinettileimasimiin, ruukkuihin sekä kultaisiin ja hopeisiin hiusneuloihin. Tunnetaan myös joitakin seiniin raapustettuja graffiteja. Lisäksi lineaari-A:ta on todennäköisesti kirjoitettu myös musteella papyrukselle, mutta tästä ei ole säilynyt todisteita. Tekstien erilaisten käyttötarkoitusten lukumäärässä lineaari-A eroaa näin lineaari-B:stä, jota tunnetaan lähes pelkästään savitauluista. Lineaarikirjoitusjärjestelmiä yhdistää kuitenkin se, että suurin osa säilyneistä dokumenteista on erilaisia tavaraluetteloita, joissa luetellaan tavaroita, henkilön- ja paikannimiä sekä lukumääriä. Tavaroiden nimet esitetään yleensä kuvamerkkeinä, jolloin suurin osa tavukirjoitussanoista on henkilön- ja paikannimiä. Osa sanoista saattaa olla verbejä tai kaupankäyntiin liittyviä sanoja. Luettelot luettelevat todennäköisesti sekä palatsien varastoissa olevia tavaroita, maaseudulta tilattuja/verotettuja tavaroita että maaseudulta palatseihin tai uhreiksi toimitettavia tavaroita. Pidempiä, proosankaltaisia lauseita tunnetaan hyvin vähän. Suurimman osan niistä oletetaan liittyvän minolaiseen uskontoon.


title: Lineaari-A-kirjoitus

text: Suuri osa tauluista on käytetty uudelleen, eli niissä on ollut aiempaa kirjoitusta, joka on pyyhitty pois. Arkistoissa savitaulut ovat ainakin joissain tapauksissa olleet puisissa tai savisissa kirstuissa tai laatikoissa. Savitaulut ovat kovettuneet rakennusten tuhoutuessa tulipalossa, mikä on säilyttänyt ne nykyaikaan.


title: Lineaari-A-kirjoitus

text: Kirjoitusjärjestelmään kuuluu yli 90 perusmerkkiä, jotka ovat todennäköisesti lineaari-B:n tavoin pääosin tavukirjoitusmerkkejä. Lisäksi merkkeihin kuuluu joukko logogrammeja (ideogrammeja), jotka ilmaisevat kokonaista sanaa, sekä numeromerkkejä. Osa merkeistä toimii ilmeisesti sekä tavumerkkeinä että logogrammeina. Osa merkeistä on samoja tai samankaltaisia kuin lineaari-B:ssä (merkitään lyhenteellä AB), mutta noin 80 prosenttia merkeistä on käytössä vain lineaari-A:ssa (lyhenne A). Teksti on yleensä kirjoitettu vasemmalta oikealle.


title: Lineaari-A-kirjoitus

text: Tavumerkit ilmaisevat todennäköisesti pääasiassa avoimia tavuja, toisin sanoen joko yksittäisiä vokaaleita tai vokaalin ja konsonantin muodostamia tavuja (esim. "a e i o u", "ka ke ki ko ku" jne.). Tavumerkeistä on tunnistettu suurella varmuudella DA, I, JA, KI, PA, PI, RO, RI, SE, SU, TA ja O sekä melko todennäköisesti A, KO, RA ja TE.


title: Lineaari-A-kirjoitus

text: Logogrammeista osa on kuvamerkkejä, jotka kuvaavat kohdettaan. Kuvamerkit esittävät muun muassa ihmisiä, eläimiä (esim. lehmä, lammas, sika), kasveja (esim. viikuna, oliivi, viini) sekä erilaisia esineitä (esim. suuri joukko erilaisia astioita kuvaavia merkkejä). Osa logogrammeista on puolestaan ligatuureja, jotka yhdistävät tavumerkkejä eräänlaisiksi lyhennyksiksi. Kuvamerkeistä on tunnistettu suurella varmuudella merkit AB 30 (viikuna), AB 100 (ihminen), AB 120 (ohra), AB 122 (oliivi) ja AB 131 (viini). Todennäköisesti tunnistettuina pidetään mm. merkkejä AB 21 (lammas), AB 22 (vuohi), AB 23 (nauta), AB 85 (sika), A 302 (oliiviöljy) ja A 303 (vilja, jyvä).


title: Lineaari-A-kirjoitus

text: Tavumerkit ja keskeisimmät kuvamerkit on esitetty alla olevassa taulukossa. Kunkin merkin ohessa esitetään oletettu transkriptio (mikäli sellainen on olemassa) sekä Emmett L. Bennettin kehittämän numeroinnin mukainen numero. Numeron merkitseminen tähdellä on peräisin Ventrisiltä ja Chadwickilta. Merkkeihin viitataan Bennettin numeroilla.


title: Lineaari-A-kirjoitus

text: Numeromerkit ilmaisevat kymmenjärjestelmän lukuja. Ne ovat yhteiset lineaari-B:n ja Kyproksella käytetyn niin kutsutun kyproslaisen kirjoituksen kanssa. Numeromerkit ovat:


title: Lineaari-A-kirjoitus

text: Troúloksesta löydetystä kiviesineestä tunnettu teksti (TL Za 1) on esimerkki votiivitekstistä:


title: Lineaari-A-kirjoitus

text: Tekstissä esiintyy votiiviteksteissä hyvin usein toistuva ilmaisu "JA-SA-SA-RA-ME". Siinä on myös useita muita usein toistuvia osia.


title: Lineaari-A-kirjoitus

text: Agía Triádasta löydetyn savitaulun teksti (HT 13) on puolestaan esimerkki kirjanpitotekstistä:


title: Lineaari-A-kirjoitus

text: Tekstissä sanaa "KA-U-DE-TA" seuraa viiniä kuvaava logogrammi. Tätä seuraa kuuden nimen luettelo, jossa kutakin nimeä seuraa lukumerkein ilmaistu luku. Viimeisellä rivillä esiintyy sana "KU-RO", joka tarkoittaa ilmeisesti ”yhteensä”. Sitä seuraavassa luvussa on todennäköisesti pieni kirjurin tekemä laskuvirhe, sillä lukujen summa olisi 131.


title: Lineaari-A-kirjoitus

text: Esimerkeissä transkriptio perustuu lineaari-B:n avulla tehtyyn tulkintaan.


title: Lineaari-A-kirjoitus

text:
Lineaari-A:lla kirjoitettua kieltä ei ole kyetty luotettavasti yhdistämään mihinkään tunnettuun kieleen. Tutkijat ovat esittäneet useita teorioita kielestä ja sen sukulaisuudesta tunnettuihin kieliin. Oletettua kieltä kutsutaan minolaiseksi kieleksi.
Tekstejä pyritään useimmiten tulkitsemaan vertaamalla niitä lineaari-B:hen sillä oletuksella, että yhteisten merkkien äännearvo olisi säilynyt samana tai muuttunut vain vähän. Tätä kautta osalle merkeistä on kehitetty transkriptiot. Ne esitetään tutkimuksessa yleensä isoilla kirjaimilla kirjoitettuna (esim. "A-KA-RU"), siinä missä lineaari-B:stä tehdyt transkriptiot esitetään pienillä kirjaimilla kirjoitettuna (esim. "a-ka-re-u"). Jotkut tutkijat ovat myös pyrkineet päättelemään merkeistä, mitä ne esittävät, ja edelleen, mitä äännettä ne voisivat näin vastata. Toiset tutkijat taas ovat pyrkineet hahmottamaan tunnistettavia sanoja, joita voisi verrata tunnettuihin kieliin. Kielessä voi kuitenkin olla lainasanoja, jotka eivät todista kielten sukulaisuudesta. Kaikilla näillä menetelmillä tunnetuista lineaari-A-teksteistä tehdyillä transkriptioilla muodostuu kuitenkin pääasiassa sanoja, joita ei kyetä suoraan yhdistämään mihinkään tunnettuun kieleen.


title: Lineaari-A-kirjoitus

text: Kielen on ehdotettu olevan muun muassa seemiläinen kieli (mm. foinikian sukuinen kieli); indoeurooppalainen kieli, kuten anatolialainen (mm. heetin ja luuvin sukuinen kieli) tai indoiranilainen kieli (mm. sanskritin sukuinen kieli); tai tyrheninen kieli (mm. etruskin sukuinen kieli). Yleensä katsotaan, ettei kieli ole missään tapauksessa kreikkaa, niin kuin lineaari-B:llä kirjoitettu kieli, mutta jotkut tutkijat ovat kuitenkin esittäneet sen olevan jonkinlaista proto-kreikkaa.


title: Lineaari-A-kirjoitus

text: Kielen on esitetty olevan indoeurooppalainen kieli sillä perusteella, että siinä on joidenkin tutkijoiden (mm. Gareth Owens) mukaan havaittavissa merkkejä tähän viittaavista substantiivien ja verbien päätteistä sekä suvuista. Anatolialaiseksi kieleksi, kuten luuviksi, kieltä on ehdotettu erityisesti sillä perusteella, että Kreeta on saatettu asuttaa neoliittisella kaudella juuri Anatoliasta käsin. Tästä ei ole kuitenkaan todisteita, eikä heettiläisten ja kreetalaisten välillä tunneta muutenkaan merkittäviä yhteyksiä.


title: Lineaari-A-kirjoitus

text: Kielen on esitetty olevan seemiläinen kieli, kuten esimerkiksi sukua foinikian varhaiselle muodolle, muun muassa sillä perusteella, että edellä mainitussa kirjanpitoa sisältävässä lineaari-A-taulussa HT 13 esiintyy viimeisenä (kun merkit tulkitaan lineaari-B-ääntämisen mukaisesti) sana "KU-RO" sekä luku, joka vaikuttaisi olevan summa taulussa aiemmin luetelluista luvuista. Tämän perusteella "KU-RO" voisi tarkoittaa sanaa ”yhteensä”, mikä vastaa läntisiä seemiläisiä kieliä, joissa vastaava sana on "kr". Yhden sanan perusteella tulkintaa ei voi kuitenkaan todistaa, sillä kyseessä voi olla myös lainasana tai sattumaa. Lisäksi on esitetty, että "KU-RO" voisi olla myös indoeurooppalaista alkuperää. Toisekseen lineaari-A:ssa vaikuttaa esiintyvän erityisiä vokaalimerkkejä, mikä ei sovi yhteen sen kanssa, että kyseessä olisi seemiläinen kieli. Joka tapauksessa KU-RO on yksi harvoista lineaari-A:n sanoista, jonka merkitys tiedetään lähes varmasti.


title: Lineaari-A-kirjoitus

text: Nykyisin kielen katsotaan usein olevan mahdollisesti tyrheninen kieli eli sukua etruskille, reetille ja lemnokselle. Näin se kuuluisi indoeurooppalaisten saapumista edeltäneisiin eurooppalaisiin kieliin. Myöskään tätä teoriaa ei ole kuitenkaan pystytty todistamaan.


title: Lineaari-A-kirjoitus

text: Muita mahdollisesti tunnistettuja sanoja ovat "I-DA-MA-TE" (mahdollisesti ”Demeterille”), "DU-PU-RE" (”herra/valtias”), "KI-KI-NA" (”viikuna”), "MA-RU" (”villa”, kreikassa mahdollisesti lainasanana "mallos"), "PU-KO" (”pronssi”) ja "TA-JA" (”viisi”). Lisäksi teksteistä voidaan mahdollisesti erottaa erilaisia paikannimiä, kuten "DI-KI-TE" (Diktevuori), "I-DA" (Idavuori), "I-TI-NI-SA" (Itanos), "PA-I-TO" (Faistos) ja "TU-RI-SA" (Tylissos).


title: Lineaari-A-kirjoitus

text: Lineaari-A-merkit sisällytettiin Unicode-merkistöstandardiin vuonna 2014 versiossa 7.0. Ne muodostavat Unicode-merkit U+10600–U+1077F. Lineaari-A:n, lineaari-B:n ja kyproslaisen kirjoituksen yhteiset numeromerkit muodostavat Unicode-merkit U+10100–U+1013F.


title: Rainydayz Remixes

text: Rainydayz Remixes on yhdysvaltalaisen hip hop -tuottaja AmpLiven remiks-albumi, joka pohjautuu Radioheadin "In Rainbows" -albumiin. Levyllä kappaleiden päälle rappaavat Del The Funky Homosapien, Too Short, Chali 2na, MC Zumbi ja Codany Holiday. "Rainydayz Remixes" sai huomiota osakseen, kun Warner/Chappell yritti pysäyttää sen ilmaisen jakamisen Internetissä, mutta myöhemmin asiasta sovittiin, ja albumia sai jakaa ilmaiseksi.


title: Baigongin piiput

text: Baigongin piiput ovat piipunkaltaisia muodostumia lähellä Baigonginvuorta, Qinghain maakunnassa, Kiinassa. Kaksi piippua on luolassa pyramidia muistuttavassa luonnonmuodostelmassa vuorella ja lisää on Tosonjärven rannalla 80 metriä vuorelta. Piippuja on pidetty todisteena avaruusolentojen vierailuista Maan päällä.


title: Hyrylän lukio

text: Hyrylän lukio on Tuusulan koulukeskuksessa sijaitseva keskikokoinen lukio. Sen rehtorina toimii Seppo Kärpänen ja apulaisrehtorina Ilkka Mäkinen. Hyrylän lukio on mukana mm. Platonin Akatemiassa, joka pyrkii jatkamaan Sokrateen aloittamaa poikkitieteellistä keskusteluperinnettä. Muita Tuusulan lukioita ovat Jokelan lukio sekä Kellokosken lukio.


title: Dundee FC

text: Dundee Football Club on vuonna 1893 perustettu dundeelainen jalkapalloseura. Seuran lempinimet ovat The Dee ja The Dark Blues. Dundee pelaa kotiottelunsa Dens Parkilla. Joukkue pelaa kaudella 2018–2019 Skotlannin korkeimmalla sarjatasolla Skotlannin Valioliigassa. Kaupungin toinen ammattilaisjalkapalloseura on Dundee United FC.


title: Dundee FC

text: Dundee FC perustettiin vuonna 1893, kun jalkapalloseurat Dundee Our Boys ja Dundee East End yhdistettiin. Uusi seura haki Scottish Football Leaguen jäsenyyttä, ja samana vuonna se hyväksyttiin liigan jäseneksi. Seura pelasi ensimmäisen ottelunsa Skotlannin silloisessa pääsarjassa 1. divisioonassa 12. elokuuta 1893. Ottelu päättyi 3–3 tasapeliin Rangersia vastaan. Seura siirtyi nykyiselle stadionilleen, Dens Parkille, vuonna 1899.


title: Dundee FC

text: Vuonna 1910 Dundee saavutti ensimmäisen merkittävän meriittinsä voittaessaan Skotlannin cupin. Vuoden 1910 Skotlannin cupin voitto on toistaiseksi seuran ainoa mestaruus maan kansallisessa cupissa. Vuonna 1925 seura eteni finaaliin asti, mutta voittoa ei tullut. Historiansa ensimmäisinä vuosikymmeninä Dundee FC pelasi Skotlannin korkeimmalla sarjatasolla saavuttamatta kuitenkaan suurta menestystä, kuitenkin seura onnistui vakiinnuttamaan paikkansa maan pääsarjassa. Notkahdus tuli kaudella 1937–1938, jolloin seura jäi sarjassa toiseksi viimeiseksi ja putosi sarjatasoa alemmas.


title: Dundee FC

text: Toisen maailmansodan aikana jalkapallosarjoja ei pelattu, mutta sodan jälkeen Dundee FC nousi uudelleen pääsarjaan George Andersonin johdolla, kun seura voitti toiseksi korkeimman sarjatason 2. divisioonan mestaruuden kaudella 1946–1947. Seuraavana pääsarjakautena 1947–1948 seura nousi suoraan Skotlannin parhaiden joukkoon; tuloksena oli neljäs sija 1. divisioonassa. Seuraavana kautena 1948–1949 Dundee FC oli jo lähellä ensimmäistä Skotlannin mestaruuttaan, seura sijoittui toiseksi jääden vain pisteen päähän ensimmäiseksi sijoittuneesta Rangersista. 1950-luvun kausina Dundee FC ei enää yltänyt Skotlannin 1. divisioonassa kolmatta sijaa korkeammalle. Skotlannin liigacupin voittoon seura ylsi vuosina 1952 ja 1953. Skotlannin cupissa seura selvisi loppuotteluun vuonna 1952, mutta hävisi ottelun Motherwellille 4–0.


title: Dundee FC

text: 1960-luvun alku on ollut seuralle sen historian menestyksekkäintä aikaa. Kaudella 1961–1962 seura voitti Skotlannin mestaruuden ensimmäistä kertaa historiassaan. Mestaruus tuli kolmen pisteen erolla toiseksi sijoittuneeseen Rangersiin. Mestaruus on toistaiseksi Dundee FC:lle sen historian ainoa Skotlannin mestaruus. Mestaruuden myötä joukkue selviytyi Euroopan cupiin, missä joukkue selviytyi välieriin asti, voittaen ensin Kölnin, Sporting Lissabonin ja Anderlechtin, mutta hävisi välieräottelun tulevalle mestarille AC Milanille. Vuonna 1964 Dundee FC selvisi Eurooppa-liigan edeltäjän Messukaupunkien cupin välieriin.


title: Dundee FC

text: Menestyskausien jälkeen Dundee FC sijoittui Skotlannin pääsarjassa ylempään keskikastiin, eikä putoaminen sarjastakaan uhannut. Seura voitti maan liigacupin vielä vuonna 1973, mutta kaudeksi 1975–1976 maan pääsarja supistettiin 10 joukkueen sarjaksi ja pääsarja 1. divisioona muutettiin Valiodivisioonaksi. Dundee FC jäi sarjassa toiseksi viimeiseksi ja putosi sarjasta. Dundee FC nousi takaisin pääsarjaan 1981, mutta putosi heti seuraavana vuonna sijoituttuaan Valiodivisioonan viimeiseksi. Seuraava 2. divisioonavisiitti oli vain vuoden mittainen ja 1980-luvulla seura vakiinnutti paikkansa Valiodivisioonassa, kuitenkin vailla merkittävää menestystä, seura sijoittui aina sarjan alempaan keskikastiin. Vuonna 1990 seura jäi taas sarjan viimeiseksi ja putosi Valiodivisioonasta. 1990-luvun alussa seura nousi takaisin pääsarjaan, mutta ei kuitenkaan onnistunut vakiinnuttamaan Valiodivisioonapaikkaansa.


title: Dundee FC

text: Skotlannin Valioliiga perustettiin vuonna 1998 ja seuraavana vuonna Dundee nousi takaisin pääsarjaan, missä se pelasi vuoteen 2005 asti. Kauden 2012–2013 seura pelasi taas pääsarjatasolla, mutta tuloksena oli viimeinen sija.


title: Maharbek Hadartsev

text: Maharbek Hasbijevitš Hadartsev (s. 2. lokakuuta 1965) on entinen vapaapainija, joka edusti urallaan kansainvälisellä tasolla Neuvostoliittoa, "IVY:n joukkuetta", Venäjää ja Uzbekistania. Kansallisuudeltaan hän on osseetti. Hän hallitsi ylivoimaisesti 90 kilogramman painoluokkaa 1980-luvun lopulla ja 1990-luvun alkupuoliskolla.


title: Maharbek Hadartsev

text: Nuorempien ikäluokkien arvokisoissa kultamitaleita kahmineen Hadartsevin ensimmäiset aikuisten arvokilpailut olivat 1986 Budapestin MM-kilpailut, joissa hän voitti kultamitalin ja jätti itäsaksalaisen Torsten Wagnerin hopealle. Aiemmin saman vuoden keväällä hän oli voittanut sarjansa maailmancupissa. 1987 Hadartsev voitti EM- ja MM-kultaa, ja 1988 uran toisen Euroopan mestaruuden lisäksi olympiakultaa Soulin kisoista. Samana vuonna hän voitti myös maailmancupin ja FILA:n GP-gaalanturnauksen.


title: Maharbek Hadartsev

text: Hadartsev voitti MM-kultaa myös kolmena seuraavana vuonna. 1989 MM-kisojen finaalissa hän voitti yhdysvaltalaisen James Scherrin 3-0 ja 1990 niin ikään Yhdysvaltalaisen Chris Campbellin pistein 1-0. 1991 hän voitti Varnan maailmanmestaruuden lisäksi kultaa myös EM-Stuttgartista, missä hän voitti loppuottelussa Unkarin Gabor Tothin. Seuraavana vuonna Toth oli jälleen vastassa loppuottelussa tämän kotimaassa käydyissä EM-kisoissa, mutta Hadartsev selviytyi jälleen voittajana. Barcelonan olympialaisissa Hadartsev voitti uransa toisen olympiakultansa. Hänen otteluidensa piste-ero oli melko huikea 25-2. Hän pudotti Campbellin välierissä ja voitti finaalissa Turkin Kenan Simsekin.


title: Maharbek Hadartsev

text: 1993 Toronton MM-kisoissa Venäjää edustamaan siirtynyt Hadartsev jäi pronssille ja 1994 MM-Istanbulissa sekä 1995 MM-Atlantassa hopealle. 1995 Fribourgin EM-kisoista hän voitti vielä uransa viidennen Euroopan-mestaruuden, mikä jäi hänen uransa viimeiseksi arvokisavoitoksi. 1996 Budapestin EM-kisoissa Hadartsev jäi urallaan ensimmäistä kertaa arvokisamitalien ulkopuolelle sijoituttuaan kuudenneski. Kuitenkin vielä Atlantan olympialaisissa hän selvitti tiensä loppuotteluun, missä kuitenkin iranilainen kaksi edellistä MM-kultamitalia voittanut painoluokan uusi valtias Rasul Khadem Azghadi oli parempi.


title: Maharbek Hadartsev

text: Hadartsev otti osaa vielä 2000 Sydneyn olympialaisiin Uzbekistanin edustajana 85 kilogramman painoluokassa, missä voitti Turkin Ali Özenin mutta kärsi tappion Yang Hyung-Molle. Seuratasolla 178 senttimetrin pituinen ja 91 kilogramman painoinen Hadartsev edusti SKA Vladikavkazia. Hänen valmentajanaan toimi Kazbek Dedikajev.


title: Kapteeni Bumerangi

text: Kapteeni Bumerangi (oikealta nimeltään George "Digger" Harkness) on kuvitteellinen superroisto joka esiintyy DC Comicsin luomissa sarjakuvissa. Kapteeni Bumerangi esiintyy yleensä supersankari Salaman vastustajana, joka käyttää aseinaan veitsenteräviä bumerangeja. Hahmon loivat John Broome ja Carmine Infantino.


title: Kapteeni Bumerangi

text: Kapteeni Bumerangilla oli erittäin pieni rooli animaatiosarjassa Batman – pelottomat, jossa hän yritti päästä eroon Salamasta kiinnittämällä sankarin jättiläismäiseen bumerangiin. Batman ehti kuitenkin pelastaa Salaman, ja he kukistivat yhdessä Kapteeni Bumerangin.Kapteeni Bumerangi on pelattava hahmo pelissä Lego Batman 2 DC Super Heroes.


title: Tervolan lukio

text: Tervolan lukio on lukio Tervolan kunnassa. Lukio sijaitsee kuntakeskuksessa Lapinniemen alueella. Koulu toimii paljolti yhteistyössä Lapinniemen koulun kanssa, useat lukion opettajat opettavat myös Lapinniemen koulussa. Tervolan lukion rehtorina toimii Essi Varajärvi.


title: Tervolan lukio

text: 1950-luvulla kun haluttiin perustaa Tervolaan oma oppikoulu, olivat useat henkilöt yhteydessä pääministeri Urho Kekkoseen, joka itse kirjeessään ilmoitti määrärahojen löytyvän ja että koulun voitaisiin saada käynnistymään mahdollisimman pian. 1956 aloitti Tervolan viisiluokkainen oppikoulu. Yksityisen kannattajayhdistyksen turvin alettiin suunnitella uutta koulurakennusta, joka valmistui vuonna 1960 ja on peruskorjattu vuonna 2004.


title: Tervolan lukio

text: Lukioksi koulu muutettiin vuonna 1966 ja ensimmäiset ylioppilaat valmistuivat kolme vuotta myöhemmin.


title: Parallax (sarjakuvahahmo)

text: Parallax on kuvitteellinen olento DC Comicsin luomissa sarjakuvissa. Parallax on avaruudesta peräisin oleva olio joka yhdistyi Vihreään Lyhtyyn nimeltä Hal Jordan. Jordanista tuli superroisto nimeltä Parallax. Parallax yritti pelastaa Jordanin kotikaupungin Coast Cityn, jonka tuhosi sotamaailman johtaja Mongul, kääntämällä ajankulkua. Tämän Universumin Vartijat tulkitsivat kuitenkin rikolliseksi ja lähettivät Vihreitä Lyhtyjä estämään Parallaxia.


title: Parallax (sarjakuvahahmo)

text: Vuonna 2009 Parallax oli listattu sijalle 92 IGN-sivuston laatimassa kautta aikain sata suurinta sarjakuvarikollista.


title: Tähtituli

text: Tähtituli, oikealta nimeltään Koriand'r () on DC Comicsin kustantamissa sarjakuvissa esiintyvä kuvitteellinen avaruusolento ja supersankari.


title: Tähtituli

text: Tähtituli on Tamaran-planeetan prinsessa, keskimmäinen kolmen lapsen perheessä. Hänen vanhempi siskonsa Komand'r ei kyennyt lentämään, jonka vuoksi tytön ei katsottu sopivan kuningatteren perijäksi. Tämän johdosta Koriand'r eli Tähtituli valittiin perijäksi sisarensa sijasta. Myöhemmin siskokset lähetettiin harjoittelemaan Okaaran legendaaristen sotaherrojen luokse, jonka aikana katkeroitunut Komand'r pakeni ja liittoutui Citadelin kanssa. He hyökkäsivät Komand'rin antamien tietojen perusteella Tamaraniin ja onnistuivat valloittamaan planeetan. Kuningas Myand'r kuitenkin antoi tyttärensä Koriand'rin Citadelille turvatakseen planeetan rauhan. Koriand'r joutui kestämään kuusi vuotta kidutusta, kunnes hänet ja siskonsa Komand'r vapautettiin Psionsin kokeita varten. Siskokset onnistuivat pakenemaan käyttäen kokeista saatuja voimiaan. Koriand'r pakeni maaplaneetalle, jossa hän liittyi Teinititaanit-nimiseen supersankariryhmään. Samalla Koriand'r otti nimekseen Tähtituli.


title: Tähtituli

text: Myöhemmin hän meni kihloihin ryhmän johtajan Robinin kanssa ja he saivat lapsen josta tuli supersankari Yötuli.


title: Hauklampi

text: Hauklampi on yksi Luukin ulkoilualueen lammista Espoon pohjoisosassa. Se sijaitsee Vihdintien pohjoispuolella, lähellä Käärlampea ja Hepolampea. Hieman erillään niistä sijaitsevat lännempänä Mustlampi, Väärälampi ja Halkolampi. Myllyjärvi on kaakossa; Vihdintien eteläpuolelle jäävät Kaitalampi ja Luukinjärvi.